title: 2014/106/ΕΕ: Απόφαση της Ευρωπαϊκής Κεντρικής Τράπεζας, της 20ής Δεκεμβρίου 2013 , σχετικά με τις διαδικασίες πιστοποίησης των φορέων παραγωγής στοιχείων ασφαλείας του ευρώ και στοιχείων του ευρώ και την τροποποίηση της απόφασης ΕΚΤ/2008/3 (ΕΚΤ/2013/54)

text:
               27.2.2014

               EL

               Επίσημη Εφημερίδα της Ευρωπαϊκής Ένωσης

               L 57/29

      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

   της 20ής Δεκεμβρίου 2013
   σχετικά με τις διαδικασίες πιστοποίησης των φορέων παραγωγής στοιχείων ασφαλείας του ευρώ και στοιχείων του ευρώ και την τροποποίηση της απόφασης ΕΚΤ/2008/3
   (ΕΚΤ/2013/54)
   (2014/106/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 128 παράγραφος 1,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1, το άρθρο 16 και το άρθρο 34.3,
   Έχοντας υπόψη τον κανονισμό (ΕΚ) αριθ. 2532/98 του Συμβουλίου, της 23ης Νοεμβρίου 1998, σχετικά με τις εξουσίες της Ευρωπαϊκής Κεντρικής Τράπεζας για την επιβολή κυρώσεων (1), και ιδίως το άρθρο 2,
   Εκτιμώντας τα ακόλουθα:

               (1)

               Το άρθρο 128 παράγραφος 1 της Συνθήκης και το άρθρο 16 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ») προβλέπουν ότι η Ευρωπαϊκή Κεντρική Τράπεζα (ΕΚΤ) έχει το αποκλειστικό δικαίωμα να επιτρέπει την έκδοση τραπεζογραμματίων ευρώ μέσα στην Ένωση. Το εν λόγω δικαίωμα περιλαμβάνει και την αρμοδιότητα λήψης μέτρων για τη διαφύλαξη του κύρους των τραπεζογραμματίων ευρώ ως μέσου πληρωμών.

               (2)

               Η ΕΚΤ εξέδωσε την απόφαση ΕΚΤ/2008/3, της 15ης Μαΐου 2008, σχετικά με τις διαδικασίες πιστοποίησης ασφαλείας των φορέων παραγωγής στοιχείων ασφαλείας του ευρώ όσον αφορά τα τραπεζογραμμάτια ευρώ (2), με την οποία θεσπίζεται διαδικασία πιστοποίησης ασφαλείας βάσει της οποίας βεβαιώνεται η συμμόρφωση των φορέων παραγωγής με τις στοιχειώδεις προδιαγραφές ασφαλείας της ΕΚΤ για την παραγωγή, επεξεργασία, αποθήκευση και μεταφορά των τραπεζογραμματίων ευρώ και επιμέρους στοιχείων τους, καθώς επίσης και λοιπών συναφών υλικών και πληροφοριών που χρήζουν προστασίας από άποψη ασφάλειας και των οποίων η απώλεια, κλοπή ή δημοσίευση θα μπορούσε να προσβάλει το κύρος των τραπεζογραμματίων ευρώ ή να διευκολύνει την παραγωγή πλαστών τραπεζογραμματίων ευρώ ή επιμέρους στοιχείων τους. Επίσης, με την απόφαση ΕΚΤ/2008/3 θεσπίστηκαν διαδικασίες διασφάλισης της συμμόρφωσης με τις εν λόγω προδιαγραφές ασφαλείας σε συνεχή βάση.

               (3)

               Η ΕΚΤ εξέδωσε την απόφαση ΕΚΤ/2010/22, της 25ης Νοεμβρίου 2010, σχετικά με τη διαδικασία πιστοποίησης ποιότητας όσον αφορά τους φορείς παραγωγής τραπεζογραμματίων ευρώ (3), προκειμένου να διασφαλιστεί ότι μόνο οι φορείς παραγωγής που πληρούν τις ελάχιστες προδιαγραφές ποιότητας της ΕΚΤ για την παραγωγή τραπεζογραμματίων ευρώ και πρώτων υλών τραπεζογραμματίων ευρώ, πιστοποιούνται για την παραγωγή των εν λόγω τραπεζογραμματίων και υλών.

               (4)

               Σύμφωνα με τα άρθρα 9 και 11 της Συνθήκης, η ΕΚΤ εξέδωσε την απόφαση ΕΚΤ/2011/8, της 21ης Ιουνίου 2011, σχετικά με τις διαδικασίες χορήγησης περιβαλλοντικής πιστοποίησης και πιστοποίησης υγείας και ασφάλειας για την παραγωγή τραπεζογραμματίων ευρώ (4), προκειμένου να διασφαλιστεί ότι μόνο φορείς παραγωγής που πληρούν τις ελάχιστες περιβαλλοντικές προδιαγραφές και τις προδιαγραφές υγείας και ασφάλειας της ΕΚΤ, πιστοποιούνται για τη διενέργεια δραστηριοτήτων παραγωγής τραπεζογραμματίων ευρώ.

               (5)

               Με βάση την εμπειρία της ΕΚΤ από την εφαρμογή των αποφάσεων ΕΚΤ/2008/3, ΕΚΤ/2010/22 και ΕΚΤ/2011/8, κρίνεται απαραίτητη η εφαρμογή ενός αποτελεσματικού ενιαίου συστήματος πιστοποίησης για την πρόληψη ουσιαστικών και διαδικαστικών αποκλίσεων που ενδέχεται να ανακύψουν κατά την εφαρμογή των προαναφερόμενων αποφάσεων, όπως η δυσανάλογη διαφοροποίηση όσον αφορά την ισχύ των πιστοποιήσεων, τις διαδικασίες και την ορολογία τους.

               (6)

               Για την αντιμετώπιση των προαναφερόμενων ζητημάτων και προκειμένου να μειωθεί ο διοικητικός φόρτος των φορέων παραγωγής, είναι απαραίτητο να τεθεί σε εφαρμογή ένα ενιαίο σύστημα πιστοποίησης, το οποίο θα: α) επιτρέπει την αξιολόγηση της συμμόρφωσης των φορέων παραγωγής με τις σχετικές προδιαγραφές ασφαλείας, ποιότητας, περιβάλλοντος και υγείας και ασφάλειας, όπως καθορίζονται από την ΕΚΤ, β) αξιολογεί τη συμμόρφωση με τις εν λόγω προδιαγραφές με βάση μια εναρμονισμένη διαδικασία επιθεώρησης, γ) προβλέπει κατάλληλα και ανάλογα είδη ποινών, συμπεριλαμβανομένων χρηματικών ποινών, σε περίπτωση μη συμμόρφωσης με τις προαναφερόμενες προδιαγραφές, και δ) διασφαλίζει ότι τα στοιχεία ασφαλείας του ευρώ θα παραδίδονται μόνο σε ΕθνΚΤ και μελλοντικές ΕθνΚΤ του Ευρωσυστήματος, με την επιφύλαξη απόφασης του διοικητικού συμβουλίου, άλλους πιστοποιημένους φορείς παραγωγής και/ή την ΕΚΤ.

               (7)

               Το εν λόγω νέο ενιαίο σύστημα πιστοποίησης θα πρέπει να περιστρέφεται γύρω από μια διαδικασία αξιολόγησης περισσότερων σταδίων, όπου ένας φορέας παραγωγής που ζητά πιστοποίηση, θα αξιολογείται ως προς το αν συμμορφώνεται πλήρως με όλες τις πτυχές των σχετικών προδιαγραφών πιστοποίησης που καθορίζονται στην παρούσα απόφαση.

               (8)

               Για να διευκολυνθεί η εν λόγω αξιολόγηση, συμπεριλαμβανομένης κάθε μεταγενέστερης αξιολόγησης της συμμόρφωσης ενός πιστοποιημένου φορέα παραγωγής σε συνεχή βάση, είναι απαραίτητο να τεθεί σε εφαρμογή ένα εξορθολογισμένο καθεστώς επιθεώρησης, το οποίο θα επιτρέπει στην ΕΚΤ να εκτελεί επιτόπιες και μη επιτόπιες επιθεωρήσεις.

               (9)

               Προκειμένου να αποφευχθεί η ισχύουσα πολλαπλότητα μεμονωμένων πιστοποιήσεων, θα πρέπει να προβλεφθεί η χορήγηση ενιαίας προσωρινής πιστοποίησης, με δυνατότητα μετατροπής της σε ενιαία πιστοποίηση, όταν ο σχετικός φορέας παραγωγής αποδεικνύει τη συμμόρφωσή του με όλες τις προδιαγραφές πιστοποίησης, επίσης κατά τη διάρκεια της παραγωγής ύστερα από επίσημη παραγγελία πιστοποιημένου φορέα παραγωγής, της ΕΚΤ ή μιας ΕθνΚΤ σύμφωνα με την προσωρινή πιστοποίησή του.

               (10)

               Προκειμένου να διατηρηθεί η ευελιξία της διαδικασίας πιστοποίησης, η ΕΚΤ θα πρέπει να έχει διακριτική ευχέρεια ως προς το πώς να οργανώσει τα στάδια αξιολόγησης σε σχέση με το αίτημα για κίνηση της διαδικασίας προσωρινής πιστοποίησης.

               (11)

               Προκειμένου να διασφαλιστεί η καλύτερη διαχείριση στο πλαίσιο της διαδικασίας πιστοποίησης, η προσωρινή πιστοποίηση και η πιστοποίηση πρέπει να έχουν συνεχή ισχύ, εκτός εάν προκύψει ότι ο φορέας παραγωγής δεν συμμορφώνεται με τις σχετικές προδιαγραφές πιστοποίησης. Για τον ίδιο σκοπό, η ΕΚΤ πρέπει να είναι αρμόδια να μετατρέψει μια προσωρινή πιστοποίηση σε πιστοποίηση, σε περίπτωση που ο εν λόγω φορέας παραγωγής παρήγαγε στοιχεία ασφαλείας του ευρώ και/ή στοιχεία του ευρώ ύστερα από επίσημη παραγγελία της ΕΚΤ ή μιας ΕθνΚΤ για χρονικό διάστημα 36 αδιάλειπτων μηνών. Η ΕΚΤ θα έχει επίσης την αρμοδιότητα να υποβαθμίσει μια πιστοποίηση σε προσωρινή πιστοποίηση με δική της πρωτοβουλία, αν ο φορέας παραγωγής δεν παρήγαγε στοιχεία ασφαλείας του ευρώ και/ή στοιχεία του ευρώ για χρονικό διάστημα 36 αδιάλειπτων μηνών.

               (12)

               Ως εκ τούτου, οι αποφάσεις ΕΚΤ/2008/3, ΕΚΤ/2010/22 και ΕΚΤ/2011/8 πρέπει να καταργηθούν και να αντικατασταθούν από την παρούσα απόφαση. Προκειμένου να διασφαλιστεί η ομαλή μετάβαση από τα ισχύοντα καθεστώτα πιστοποίησης σε ένα ενιαίο σύστημα πιστοποίησης βάσει της παρούσας απόφασης, θα πρέπει να προβλεφθεί μεταβατική περίοδος ενός έτους από την έκδοσή της. Αυτό θα επιτρέψει στους φορείς παραγωγής με μεμονωμένες πιστοποιήσεις ασφαλείας, ποιότητας, περιβάλλοντος και υγείας και ασφάλειας να προβούν σε όλες τις απαραίτητες ρυθμίσεις, προκειμένου να συμμορφωθούν με τις σχετικές προδιαγραφές πιστοποίησης της παρούσας απόφασης.

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΤΜΗΜΑ I

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Ορισμοί
   Για τους σκοπούς της παρούσας απόφασης:

               1)

               ως «στοιχεία του ευρώ» νοούνται τα τραπεζογραμμάτια ευρώ, τα εν μέρει εκτυπωμένα τραπεζογραμμάτια ευρώ και το χαρτί, η μελάνη, το αλουμίνιο και το νήμα που χρησιμοποιούνται για την παραγωγή τραπεζογραμματίων ευρώ ή εν μέρει εκτυπωμένων τραπεζογραμματίων ευρώ·

               2)

               ως «δραστηριότητα στοιχείων του ευρώ» νοείται η παραγωγή στοιχείων του ευρώ·

               3)

               ως «στοιχεία ασφαλείας του ευρώ» νοούνται τα στοιχεία που περιλαμβάνονται στις ουσιαστικές προδιαγραφές ασφαλείας, συμπεριλαμβανομένων των τραπεζογραμματίων ευρώ που: α) βρίσκονται σε κυκλοφορία, β) δημιουργούνται, για να αντικαταστήσουν τραπεζογραμμάτια ευρώ σε κυκλοφορία, ή γ) αποσύρονται από την κυκλοφορία, μαζί με τα επιμέρους στοιχεία αυτών και τις σχετικές πληροφορίες, η ασφάλεια των οποίων είναι αναγκαίο να διαφυλαχθεί, καθώς η απώλεια, κλοπή ή μη εξουσιοδοτημένη δημοσίευσή τους θα μπορούσε να προσβάλει το κύρος των τραπεζογραμματίων ευρώ ως μέσου πληρωμών·

               4)

               ως «δραστηριότητα ασφαλείας του ευρώ» νοείται οποιαδήποτε εκ των ακόλουθων δραστηριοτήτων: προπαρασκευή, παραγωγή, επεξεργασία, καταστροφή, αποθήκευση, εσωτερική μετακίνηση εντός ορισμένης μονάδας παραγωγής ή μεταφορά στοιχείων ασφαλείας του ευρώ·

               5)

               ως «προπαρασκευή» νοείται η μετατροπή του βασικού σχεδίου των υπό ανάπτυξη τραπεζογραμματίων ευρώ σε διαμορφωμένα σχέδια, διαχωρισμό χρωμάτων, γράμμωση και εκτυπωτικές πλάκες και η προετοιμασία των διαμορφωμένων σχεδίων και των πρωτοτύπων για επιμέρους στοιχεία που προτείνονται στα εν λόγω βασικά σχέδια·

               6)

               ως «φορέας παραγωγής» νοείται κάθε φορέας που μετέχει ή επιθυμεί να μετέχει σε ορισμένη δραστηριότητα ασφαλείας του ευρώ και/ή δραστηριότητα στοιχείων του ευρώ, πλην όσων μετέχουν αποκλειστικά ή επιθυμούν να μετέχουν αποκλειστικά στη μεταφορά στοιχείων ασφαλείας του ευρώ ή στην παροχή εξειδικευμένων εγκαταστάσεων καταστροφής·

               7)

               ως «μονάδα παραγωγής» νοείται κάθε εγκατάσταση την οποία χρησιμοποιεί ή επιθυμεί να χρησιμοποιήσει ορισμένος φορέας παραγωγής για σκοπούς προπαρασκευής, παραγωγής, επεξεργασίας, καταστροφής και αποθήκευσης στοιχείων ασφαλείας του ευρώ και/ή στοιχείων του ευρώ·

               8)

               ως «προδιαγραφές πιστοποίησης» νοούνται οι ουσιαστικές προδιαγραφές της ΕΚΤ, οι προδιαγραφές της διαδικασίας πιστοποίησης και εγκατάστασης, καθώς και οι διαρκείς υποχρεώσεις τις οποίες προβλέπει η παρούσα απόφαση, με τις οποίες οφείλει να συμμορφώνεται ορισμένος φορέας παραγωγής, προκειμένου να λάβει ή να διατηρήσει την προσωρινή πιστοποίηση ή την πιστοποίησή του·

               9)

               ως «πιστοποιημένος φορέας παραγωγής» νοείται ο φορέας παραγωγής που έχει προσωρινή πιστοποίηση ή πιστοποίηση·

               10)

               ως «ουσιαστικές προδιαγραφές» νοούνται οι σχετικές προδιαγραφές ασφαλείας, ποιότητας, περιβάλλοντος και υγείας και ασφάλειας, όπως έχουν καθοριστεί χωριστά από την ΕΚΤ, με τις οποίες οφείλει να συμμορφώνεται ορισμένος φορέας παραγωγής, προκειμένου να εκτελεί δραστηριότητες ασφαλείας του ευρώ και/ή δραστηριότητες στοιχείων του ευρώ·

               11)

               ως «ρυθμίσεις» νοούνται τα μέτρα ασφαλείας, ποιότητας, περιβάλλοντος ή υγείας και ασφάλειας που λαμβάνει ορισμένος φορέας παραγωγής, προκειμένου να συμμορφωθεί με τις σχετικές ουσιαστικές προδιαγραφές·

               12)

               ως «πιστοποιήσεις κατά το παλαιό καθεστώς» νοούνται οι ισχυρές προσωρινές ή πλήρεις πιστοποιήσεις, ιδίως οι πιστοποιήσεις ασφαλείας, ποιότητας, περιβάλλοντος ή υγείας και ασφάλειας που χορηγήθηκαν από την ΕΚΤ σε ορισμένο φορέα παραγωγής, προκειμένου να διεξάγει δραστηριότητα ασφαλείας του ευρώ και/ή δραστηριότητα στοιχείων του ευρώ σύμφωνα με τις αποφάσεις ΕΚΤ/2008/3, ΕΚΤ/2010/22 και ΕΚΤ/2011/8·

               13)

               ως «καταργούμενες αποφάσεις της ΕΚΤ περί πιστοποίησης» νοούνται συνολικά οι αποφάσεις ΕΚΤ/2008/3, ΕΚΤ/2010/22 και ΕΚΤ/2011/8·

               14)

               ως «ΕθνΚΤ» νοείται η εθνική κεντρική τράπεζα κράτους μέλους με νόμισμα το ευρώ·

               15)

               ως «μελλοντική ΕθνΚΤ του Ευρωσυστήματος» νοείται η εθνική κεντρική τράπεζα κράτους μέλους με παρέκκλιση το οποίο έχει εκπληρώσει τις προδιαγραφές για την υιοθέτηση του ευρώ και σε σχέση με το οποίο έχει ληφθεί απόφαση για την κατάργηση της παρέκκλισης σύμφωνα με το άρθρο 140 παράγραφος 2 της Συνθήκης·

               16)

               ως «αρχή πιστοποίησης» νοείται η ανεξάρτητη αρχή πιστοποίησης που αξιολογεί τα συστήματα διαχείρισης ποιότητας, περιβάλλοντος ή υγείας και ασφάλειας των φορέων παραγωγής και είναι εξουσιοδοτημένη να πιστοποιεί ότι οι τελευταίοι πληρούν τις προδιαγραφές της σειράς προτύπων ISO 9001 ή ISO 14000 ή OHSAS 18000·

               17)

               ως «εργάσιμη ημέρα» νοείται κάθε εργάσιμη για την ΕΚΤ ημέρα από Δευτέρα έως Παρασκευή, εκτός των δημόσιων αργιών της ΕΚΤ, όπως δημοσιεύονται στην ιστοσελίδα της·

               18)

               ως «επιθεώρηση» νοείται η διαδικασία πιστοποίησης η οποία αποσκοπεί στην αξιολόγηση της συμμόρφωσης ορισμένου φορέα παραγωγής με τις προδιαγραφές πιστοποίησης και η οποία έχει τη μορφή είτε επιτόπιας επιθεώρησης είτε μη επιτόπιας επιθεώρησης και λήγει με την ολοκλήρωση της σχετικής έκθεσης επιθεώρησης σχετικά με την έκβαση της εν λόγω αξιολόγησης·

               19)

               ως «επιτόπια επιθεώρηση» νοείται η επίσκεψη από ομάδα επιθεώρησης της ΕΚΤ σε ορισμένη μονάδα παραγωγής, προκειμένου να αξιολογηθεί εάν οι ρυθμίσεις που ισχύουν στην εν λόγω μονάδα παραγωγής, συνάδουν με τις σχετικές προδιαγραφές πιστοποίησης·

               20)

               ως «μη επιτόπια επιθεώρηση» νοείται η αξιολόγηση από την ΕΚΤ των στοιχείων τεκμηρίωσης που ορισμένος φορέας παραγωγής υποβάλλει στο πλαίσιο της επιθεώρησης, η οποία λαμβάνει χώρα εκτός της μονάδας παραγωγής του, προκειμένου να εξακριβωθεί εάν ο εν λόγω φορέας παραγωγής συμμορφώνεται με τις σχετικές προδιαγραφές πιστοποίησης·

               21)

               ως «ειδικοί έλεγχοι ασφαλείας ΕθνΚΤ» νοούνται οι έλεγχοι αποθέματος, οι έλεγχοι σχετικά με την καταστροφή ή οι έλεγχοι σχετικά με τη μεταφορά από την ΕθνΚΤ παραγγελίας σε ορισμένη πιστοποιημένη μονάδα παραγωγής σε σχέση με την επίσημη παραγγελία παραγωγής που δόθηκε σε ορισμένο πιστοποιημένο φορέα παραγωγής σύμφωνα με το άρθρο 11·

               22)

               ως «έλεγχος αποθέματος» νοείται η επίσκεψη από την ΕθνΚΤ παραγγελίας σε ορισμένη πιστοποιημένη μονάδα παραγωγής, προκειμένου να αξιολογηθεί η ακρίβεια των αποθεμάτων στοιχείων ασφαλείας του ευρώ που διαθέτει ο σχετικός φορέας παραγωγής·

               23)

               ως «έλεγχος σχετικά με την καταστροφή» νοείται η επίσκεψη από την ΕθνΚΤ παραγγελίας σε ορισμένη πιστοποιημένη μονάδα παραγωγής για την παρακολούθηση της καταστροφής στοιχείων ασφαλείας του ευρώ και τη διενέργεια ελέγχου αποθέματος κατά την καταστροφή στοιχείων ασφαλείας του ευρώ σύμφωνα με το άρθρο 11·

               24)

               ως «έλεγχος σχετικά με τη μεταφορά» νοείται η αξιολόγηση της συμμόρφωσης σχετικά με τις ρυθμίσεις για τη μεταφορά τραπεζογραμματίων ευρώ και/ή χαρτιού τραπεζογραμματίων ευρώ τις οποίες εφαρμόζει ορισμένος φορέας παραγωγής, με τις σχετικές προδιαγραφές ασφαλείας της μεταφοράς·

               25)

               ως «παραγωγή» νοείται η παρασκευή στοιχείων ασφαλείας του ευρώ ή στοιχείων του ευρώ σύμφωνα με ορισμένη επίσημη παραγγελία από άλλο πιστοποιημένο φορέα παραγωγής, ΕθνΚΤ ή την ΕΚΤ, πλην της παραγωγής για σκοπούς Ε & Α και δοκιμαστικούς σκοπούς, όπου τα προϊόντα δεν προορίζονται για έκδοση, και πλην της παραγωγής που αφορά εσωτερικά αποθέματα.

         Άρθρο 2
   Γενικές αρχές πιστοποίησης
   1.   Ο φορέας παραγωγής μπορεί να διενεργεί δραστηριότητα ασφαλείας του ευρώ και/ή δραστηριότητα στοιχείων του ευρώ σε σχέση με ορισμένο στοιχείο ασφαλείας του ευρώ και/ή στοιχείο του ευρώ μόνο στη μονάδα παραγωγής για την οποία η ΕΚΤ έχει χορηγήσει πιστοποίηση ή προσωρινή πιστοποίηση.
   2.   Εάν ο φορέας παραγωγής δεν έχει διεξαγάγει παραγωγή, η ΕΚΤ μπορεί να του χορηγήσει προσωρινή πιστοποίηση για τη σχετική δραστηριότητα ασφαλείας του ευρώ και/ή δραστηριότητα στοιχείων του ευρώ σύμφωνα με τη διαδικασία που προβλέπουν τα άρθρα 4, 5 και 6.
   3.   Η προσωρινή πιστοποίηση μπορεί να μετατραπεί σε πιστοποίηση, εάν ο φορέας παραγωγής περάσει τις σχετικές επιθεωρήσεις κατά την παραγωγή σύμφωνα με τη διαδικασία που προβλέπει το άρθρο 7.
   4.   Εάν ο πιστοποιημένος φορέας παραγωγής δεν έχει διεξαγάγει παραγωγή για χρονικό διάστημα 36 αδιάλειπτων μηνών, η ΕΚΤ μπορεί να μετατρέψει την πιστοποίησή του σε προσωρινή πιστοποίηση, όπως προβλέπει το άρθρο 8.
   5.   Προκειμένου να λάβει και να διατηρήσει προσωρινή πιστοποίηση ή πιστοποίηση από την ΕΚΤ, ο φορέας παραγωγής πρέπει, εκτός από τις προδιαγραφές τις οποίες προβλέπει η παρούσα απόφαση, να πληροί:

               α)

               τις σχετικές ουσιαστικές προδιαγραφές που είναι οι ελάχιστες προδιαγραφές. Οι φορείς παραγωγής δύνανται να υιοθετούν και να εφαρμόζουν αυστηρότερες ρυθμίσεις ασφαλείας, ποιότητας, περιβάλλοντος, υγείας και ασφάλειας·

               β)

               τις ακόλουθες προδιαγραφές εγκατάστασης:

                           i)

                           εάν δεν πρόκειται για εκτυπωτικό εργοστάσιο, η μονάδα παραγωγής του είναι εγκατεστημένη σε κράτος μέλος της Ευρωπαϊκής Ένωσης ή σε κράτος μέλος της Ευρωπαϊκής Ζώνης Ελεύθερων Συναλλαγών· ή

                           ii)

                           εάν πρόκειται για εκτυπωτικό εργοστάσιο, η μονάδα παραγωγής του είναι εγκατεστημένη σε κράτος μέλος της Ευρωπαϊκής Ένωσης.

         6.   Η εκτελεστική επιτροπή μπορεί, εφόσον αυτό δικαιολογείται από τις περιστάσεις, να χορηγεί εξαίρεση από τις προδιαγραφές εγκατάστασης που προβλέπονται στην παράγραφο 5 στοιχείο β) ως άνω. Όταν η εκτελεστική επιτροπή χορηγεί τέτοια εξαίρεση, οφείλει να παρέχει σχετική αιτιολογία.
   7.   Οι φορείς παραγωγής με προσωρινή πιστοποίηση ή πιστοποίηση νομιμοποιούνται εξίσου να συμμετέχουν σε διαδικασίες δημοπράτησης.
   8.   Οι πιστοποιημένοι φορείς παραγωγής μπορούν να παράγουν και/ή να προμηθεύουν στοιχεία ασφαλείας του ευρώ, μόνο προκειμένου να καλύψουν επίσημη παραγγελία ενός εκ των ακολούθων:

               α)

               άλλου πιστοποιημένου φορέα παραγωγής που ζητεί τα στοιχεία ασφαλείας του ευρώ για ίδια δραστηριότητα ασφαλείας του ευρώ·

               β)

               μιας ΕθνΚΤ·

               γ)

               με την επιφύλαξη απόφασης του διοικητικού συμβουλίου, από μελλοντική ΕθνΚΤ του Ευρωσυστήματος· και

               δ)

               της ΕΚΤ.

         9.   Ο φορέας παραγωγής βαρύνεται με το σύνολο των εξόδων και των συναφών ζημιών που απορρέουν από την εφαρμογή της παρούσας απόφασης.
   Άρθρο 3
   Αποφάσεις της εκτελεστικής επιτροπής
   1.   Η εκτελεστική επιτροπή είναι αρμόδια να λαμβάνει όλες τις αποφάσεις σχετικά με την πιστοποίηση των φορέων παραγωγής βάσει των άρθρων 6, 16 έως 18 και 20.
   2.   Η εκτελεστική επιτροπή μπορεί να αποφασίζει τη μεταβίβαση της αρμοδιότητας χορήγησης προσωρινής πιστοποίησης βάσει του άρθρου 6, σε ένα ή περισσότερα μέλη της.
   ΤΜΗΜΑ II

      ΔΙΑΔΙΚΑΣΙΑ ΧΟΡΗΓΗΣΗΣ ΠΙΣΤΟΠΟΙΗΣΗΣ

   Άρθρο 4
   Αίτημα για κίνηση της διαδικασίας χορήγησης προσωρινής πιστοποίησης
   1.   Φορέας παραγωγής ο οποίος δεν έχει λάβει οποιαδήποτε κατηγορία πιστοποίησης και ο οποίος επιθυμεί να διεξάγει ορισμένη δραστηριότητα ασφαλείας του ευρώ και/ή δραστηριότητα στοιχείων του ευρώ, υποβάλλει εγγράφως στην ΕΚΤ αίτημα για κίνηση της διαδικασίας χορήγησης προσωρινής πιστοποίησης.
   2.   Στο εν λόγω αίτημα για κίνηση της διαδικασίας:

               α)

               προσδιορίζονται η δραστηριότητα ασφαλείας του ευρώ και η δραστηριότητα στοιχείου(-ων) ασφαλείας του ευρώ και/ή στοιχείων του ευρώ και το (τα) στοιχείο(-α) του ευρώ, καθώς και η ακριβής διεύθυνση της μονάδας παραγωγής για την οποία υποβάλλεται το αίτημα χορήγησης προσωρινής πιστοποίησης·

               β)

               περιλαμβάνεται δήλωση του αιτούντος φορέα παραγωγής ότι θα τηρεί την εμπιστευτικότητα του περιεχομένου των ουσιαστικών προδιαγραφών·

               γ)

               περιλαμβάνεται έγγραφη δέσμευση ότι θα τηρεί κάθε εφαρμοστέα διάταξη της παρούσας απόφασης.

         3.   Εάν ο φορέας παραγωγής ζητεί να διεξάγει δραστηριότητα στοιχείων του ευρώ, προσκομίζει στην ΕΚΤ αντίγραφα των πιστοποιητικών ISO 9001, ISO 14001 και OHSAS 18001, τα οποία έχουν εκδοθεί από τις αρμόδιες αρχές πιστοποίησης και βεβαιώνουν ότι ο φορέας παραγωγής συμμορφώνεται με τα σχετικά πρότυπα στη σχετική μονάδα παραγωγής για την προγραμματισμένη δραστηριότητα στοιχείων του ευρώ.
   4.   Η ΕΚΤ αξιολογεί τις πληροφορίες και τα στοιχεία τεκμηρίωσης που προσκομίζει ο φορέας παραγωγής με το αίτημα για κίνηση της διαδικασίας και μπορεί να ζητήσει συμπληρωματικές πληροφορίες ή διευκρινίσεις, όπου είναι απαραίτητο.
   5.   Η ΕΚΤ μπορεί να απορρίψει το αίτημα για κίνηση της διαδικασίας, εάν αυτό παραμένει ελλιπές ύστερα από την απαίτηση της ΕΚΤ για συμπληρωματικές πληροφορίες ή διευκρινίσεις βάσει της παραγράφου 4 ή εάν ο φορέας παραγωγής δεν συμμορφώνεται με το άρθρο 2 παράγραφος 5 στοιχείο β).
   Άρθρο 5
   Προκαταρκτική αξιολόγηση των ουσιαστικών προδιαγραφών
   1.   Αφού το αίτημα για κίνηση της διαδικασίας γίνει δεκτό, η ΕΚΤ παραδίδει στο φορέα παραγωγής αντίγραφο των σχετικών ουσιαστικών προδιαγραφών. Επιπλέον, η ΕΚΤ παραδίδει στοιχεία τεκμηρίωσης, στα οποία ο φορέας παραγωγής υποδεικνύει πώς οι ρυθμίσεις του θα συνάδουν με τις σχετικές ουσιαστικές προδιαγραφές. Ο φορέας παραγωγής συμπληρώνει και επιστρέφει τα εν λόγω στοιχεία τεκμηρίωσης, προκειμένου να διευκολύνει την ΕΚΤ να προβεί σε προκαταρκτική αξιολόγηση ως προς το αν ο φορέας παραγωγής μπορεί να συμμορφωθεί με τις σχετικές ουσιαστικές προδιαγραφές.
   2.   Εάν ο φορέας παραγωγής ο οποίος ζητεί προσωρινή πιστοποίηση για δραστηριότητα ασφαλείας του ευρώ, υποχρεούται βάσει της εθνικής νομοθεσίας να χρησιμοποιεί ειδικές εγκαταστάσεις καταστροφής και εφόσον δεν είναι δυνατό να τις διαθέτει στη μονάδα παραγωγής, παρέχει επίσης πληροφορίες σχετικά με την ειδική εγκατάσταση καταστροφής που προτίθεται να χρησιμοποιήσει, καθώς και πλήρεις λεπτομέρειες σχετικά με:

               α)

               τις σχετικές διατάξεις της εθνικής νομοθεσίας και εξηγήσεις ως προς τους λόγους αδυναμίας τοποθέτησης εγκαταστάσεων καταστροφής στη μονάδα παραγωγής·

               β)

               την ειδική εγκατάσταση καταστροφής την οποία ο φορέας παραγωγής προτίθεται να χρησιμοποιήσει·

               γ)

               το (τα) στοιχείο(-α) ασφαλείας του ευρώ το (τα) οποίο(-α) ο φορέας παραγωγής προτίθεται να καταστρέφει στη σχετική ειδική εγκατάσταση καταστροφής·

               δ)

               τις ρυθμίσεις ασφαλείας που προτείνονται για την προστασία του (των) στοιχείου(-ων) ασφαλείας του ευρώ κατά τη διάρκεια της συνολικής διαδικασίας μεταφοράς προς και από την εγκατάσταση και καταστροφής στην εγκατάσταση.

         3.   Η ΕΚΤ αξιολογεί τις πληροφορίες και τα στοιχεία τεκμηρίωσης που προσκομίζει ο φορέας παραγωγής και αναφέρονται στις παραγράφους 1 και 2 και μπορεί να ζητήσει συμπληρωματικές πληροφορίες και διευκρινίσεις. Η ΕΚΤ μπορεί να απορρίπτει κάθε αίτημα χορήγησης προσωρινής πιστοποίησης το οποίο παραμένει ελλιπές ύστερα από την απαίτηση της ΕΚΤ για συμπληρωματικές πληροφορίες ή διευκρινίσεις ή το οποίο δεν συνάδει με το παρόν άρθρο.
   Άρθρο 6
   Χορήγηση προσωρινής πιστοποίησης
   1.   Η ΕΚΤ μπορεί να χορηγήσει σε φορέα παραγωγής προσωρινή πιστοποίηση, εφόσον αυτός αποδείξει επιτυχώς πριν από την έναρξη δραστηριότητας ασφαλείας του ευρώ και/ή δραστηριότητας στοιχείων του ευρώ ότι έχει θέσει τις διαδικασίες και την υποδομή που είναι απαραίτητες, προκειμένου να συμμορφωθεί με τις σχετικές προδιαγραφές πιστοποίησης στη μονάδα παραγωγής.
   2.   Σύμφωνα με το άρθρο 9, η ΕΚΤ πραγματοποιεί επιθεωρήσεις, προκειμένου να αξιολογήσει αν ο φορέας παραγωγής συμμορφώνεται με όλες τις προδιαγραφές πιστοποίησης.
   3.   Ο φορέας παραγωγής που ζητεί προσωρινή πιστοποίηση για προγραμματισμένη δραστηριότητα ασφαλείας του ευρώ, πρώτα ελέγχεται για τη συμμόρφωση με τις προδιαγραφές ασφαλείας. Καμιά άλλη επιθεώρηση δεν ξεκινά, μέχρι ο φορέας παραγωγής να περάσει επιτυχώς την επιθεώρηση ασφαλείας.
   Άρθρο 7
   Μετατροπή της προσωρινής πιστοποίησης σε πιστοποίηση
   Η ΕΚΤ μπορεί να μετατρέψει την προσωρινή πιστοποίηση ορισμένου φορέα παραγωγής σε πιστοποίηση, εφόσον ο τελευταίος περάσει επιτυχώς τις σχετικές επιθεωρήσεις κατά τη διάρκεια της παραγωγής και αποδείξει με τον τρόπο αυτό ότι κατά την πραγματική διεξαγωγή της σχετικής δραστηριότητας ασφαλείας του ευρώ και/ή δραστηριότητας στοιχείων του ευρώ έχει θέσει τις απαιτούμενες διαδικασίες και την υποδομή και συμμορφώνεται αποτελεσματικά με τις σχετικές προδιαγραφές πιστοποίησης στη μονάδα παραγωγής.
   Άρθρο 8
   Μετατροπή της πιστοποίησης σε προσωρινή πιστοποίηση
   Η ΕΚΤ μπορεί να μετατρέψει την πιστοποίηση ορισμένου φορέα παραγωγής σε προσωρινή πιστοποίηση, εάν ο τελευταίος δεν έχει διεξαγάγει παραγωγή υπό επίσημη παραγγελία από την ΕΚΤ ή ορισμένη ΕθνΚΤ για χρονικό διάστημα 36 αδιάλειπτων μηνών.
   ΤΜΗΜΑ III

      ΕΠΙΘΕΩΡΗΣΕΙΣ ΚΑΙ ΕΙΔΙΚΟΙ ΕΛΕΓΧΟΙ ΑΣΦΑΛΕΙΑΣ ΕΘΝΚΤ

   Άρθρο 9
   Επιθεωρήσεις
   1.   Η ΕΚΤ αξιολογεί εάν ορισμένος φορέας παραγωγής συμμορφώνεται με τις σχετικές προδιαγραφές πιστοποίησης μέσω επιθεωρήσεων. Οι τελευταίες μπορεί να λάβουν τη μορφή επιτόπιων επιθεωρήσεων και/ή μη επιτόπιων επιθεωρήσεων.
   2.   Μη επιτόπια(-ες) επιθεώρηση(-εις) διεξάγεται(-ονται) σε σχέση με κάθε στοιχείο τεκμηρίωσης το οποίο προσκομίζεται από ορισμένο φορέα παραγωγής και είναι χρήσιμο για την αξιολόγηση της συμμόρφωσής του με τις προδιαγραφές πιστοποίησης.
   3.   Η (οι) επιτόπια(-ες) επιθεώρηση(-εις) αξιολογεί(-ούν) τη συμμόρφωση ορισμένου φορέα παραγωγής με τις σχετικές ουσιαστικές προδιαγραφές στη μονάδα παραγωγής, ιδίως ως προς τις προδιαγραφές ασφαλείας και ποιότητας. Η ΕΚΤ μπορεί να αποφασίσει τη διενέργεια τέτοιων επιτόπιων επιθεωρήσεων, όποτε το κρίνει απαραίτητο αλλά τουλάχιστον κάθε 36 μήνες σε σχέση με τις ουσιαστικές προδιαγραφές ασφαλείας και ποιότητας για ορισμένη δραστηριότητα στοιχείων του ευρώ και/ή δραστηριότητα ασφαλείας του ευρώ.
   4.   Οι επιτόπιες επιθεωρήσεις σχετικά με τις ουσιαστικές προδιαγραφές ασφαλείας και ποιότητας μπορούν να ανακοινώνονται εκ των προτέρων. Οι επιτόπιες επιθεωρήσεις ασφαλείας και ποιότητας που έχουν ανακοινωθεί, ξεκινούν την ημερομηνία που έχει συμφωνηθεί από κοινού μεταξύ του φορέα παραγωγής και της ΕΚΤ. Εφόσον ο φορέας παραγωγής έχει ξεκινήσει τη διεξαγωγή ορισμένης δραστηριότητας ασφαλείας του ευρώ και/ή δραστηριότητας στοιχείων του ευρώ, οι επιτόπιες επιθεωρήσεις ασφαλείας και ποιότητας μπορούν να μην ανακοινώνονται.
   5.   Το αργότερο 10 εργάσιμες ημέρες πριν από την ημερομηνία κατά την οποία ξεκινάει ορισμένη επιτόπια επιθεώρηση που έχει ανακοινωθεί, η ΕΚΤ μπορεί να παρέχει στο φορέα παραγωγής στοιχεία τεκμηρίωσης προ της επιτόπιας επιθεώρησης για συμπλήρωση. Ο φορέας παραγωγής επιστρέφει τα εν λόγω στοιχεία τεκμηρίωσης συμπληρωμένα τουλάχιστον πέντε εργάσιμες ημέρες πριν από την ημερομηνία κατά την οποία αναμένεται να ξεκινήσει η επιτόπια επιθεώρηση.
   6.   Αν ο φορέας παραγωγής υποχρεούται να χρησιμοποιεί ειδική εγκατάσταση καταστροφής σύμφωνα με την εθνική νομοθεσία, η ομάδα επιτόπιας επιθεώρησης μπορεί να επισκεφτεί και την εν λόγω εγκατάσταση, προκειμένου να αξιολογήσει εάν οι προταθείσες από τον φορέα παραγωγής ρυθμίσεις επαρκούν για την προστασία της ακεραιότητας των σχετικών στοιχείων ασφαλείας του ευρώ.
   Άρθρο 10
   Επιστολή πορισμάτων και έκθεση επιθεώρησης
   1.   Εάν κατά τη διάρκεια της επιθεώρησης εντοπιστεί οποιαδήποτε περίπτωση μη συμμόρφωσης με τις σχετικές προδιαγραφές πιστοποίησης, η ΕΚΤ αποστέλλει επιστολή πορισμάτων στο φορέα παραγωγής προσδιορίζοντας την (τις) συγκεκριμένη(-ες) περίπτωση(-εις) μη συμμόρφωσης, εντός των ακόλουθων χρονικών περιόδων:

               α)

               15 εργάσιμων ημερών από την ημερομηνία κατά την οποία ολοκληρώθηκε η σχετική επιτόπια επιθεώρηση·

               β)

               40 εργάσιμων ημερών από την παραλαβή από την ΕΚΤ όλων των σχετικών στοιχείων τεκμηρίωσης σύμφωνα με ορισμένη μη επιτόπια επιθεώρηση, ιδίως σε σχέση με τις διαρκείς υποχρεώσεις τις οποίες προβλέπει το άρθρο 12·

               γ)

               15 εργάσιμων ημερών από την παραλαβή από την ΕΚΤ της έκθεσης της ΕθνΚΤ, σε περίπτωση που έχουν διεξαχθεί ειδικοί έλεγχοι ποιότητας από ορισμένη ΕθνΚΤ σύμφωνα με το άρθρο 11.

         2.   Ο φορέας παραγωγής οφείλει εντός 15 εργάσιμων ημερών από την παραλαβή της επιστολής πορισμάτων να επικοινωνήσει εγγράφως με την ΕΚΤ και να παραθέσει τις παρατηρήσεις του και λεπτομέρειες για τις τυχόν ρυθμίσεις και βελτιώσεις στις οποίες προτίθεται να προβεί σε σχέση με το περιεχόμενο της επιστολής πορισμάτων.
   3.   Η ΕΚΤ καταρτίζει σχέδιο της έκθεσης επιθεώρησης εντός 25 εργάσιμων ημερών από: α) την ολοκλήρωση της επιθεώρησης, εάν δεν διαπιστώθηκε περίπτωση μη συμμόρφωσης· β) την παραλαβή από την ΕΚΤ των έγγραφων παρατηρήσεων του φορέα παραγωγής σχετικά με την επιστολή πορισμάτων· ή γ) την εκπνοή της προθεσμίας υποβολής των εν λόγω παρατηρήσεων, εάν δεν παρελήφθησαν παρατηρήσεις. Το εν λόγω σχέδιο της έκθεσης επιθεώρησης περιλαμβάνει τα πορίσματα της επιθεώρησης και τις σχετικές παρατηρήσεις του φορέα παραγωγής. Το σχέδιο της έκθεσης επιθεώρησης επιπλέον καταλήγει σε συμπεράσματα σχετικά με τη συμμόρφωση του φορέα παραγωγής με τις προδιαγραφές διαπίστευσης.
   4.   Ο φορέας παραγωγής οφείλει εντός 15 εργάσιμων ημερών από την παραλαβή του σχεδίου της έκθεσης επιθεώρησης να επικοινωνήσει εγγράφως με την ΕΚΤ, υποβάλλοντας τις παρατηρήσεις του και λεπτομέρειες για τις τυχόν ρυθμίσεις και βελτιώσεις στις οποίες προτίθεται να προβεί σε σχέση με το περιεχόμενο του σχεδίου της έκθεσης επιθεώρησης. Μετά την παραλαβή των παρατηρήσεων του φορέα παραγωγής ή την εκπνοή της προθεσμίας για την υποβολή των εν λόγω παρατηρήσεων, η ΕΚΤ οριστικοποιεί το σχέδιο της έκθεσης επιθεώρησης και το υποβάλει στο σχετικό φορέα παραγωγής μέσα σε 30 εργάσιμες ημέρες.
   5.   Συμπληρωματικές επιτόπιες επιθεωρήσεις μπορούν να διεξαχθούν, προκειμένου να διαπιστωθεί εάν μετά την εφαρμογή των εν λόγω ρυθμίσεων και βελτιώσεων ο φορέας παραγωγής συμμορφώνεται με τις σχετικές προδιαγραφές πιστοποίησης. Οι συμπληρωματικές επιτόπιες επιθεωρήσεις ενδέχεται να καθυστερήσουν την οριστικοποίηση του σχεδίου της έκθεσης επιθεώρησης.
   6.   Επί σημαντικών περιπτώσεων μη συμμόρφωσης με τις προδιαγραφές πιστοποίησης, οι οποίες απαιτούν την έκδοση επείγουσας απόφασης της ΕΚΤ και οι οποίες θα μπορούσε εύλογα να θεωρηθεί ότι δικαιολογούν την έκδοση απόφασης αναστολής σύμφωνα με το άρθρο 17 ή απόφασης ανάκλησης σύμφωνα με το άρθρο 18, η ΕΚΤ μπορεί να αποφασίσει να συντομεύσει τη διαδικασία που περιγράφεται στις παραγράφους 1, 2 και 3, ενώ ο φορέας παραγωγής υποβάλλει τις παρατηρήσεις του ως προς τη σχετική μη συμμόρφωση εντός πέντε εργάσιμων ημερών. Η ΕΚΤ παρέχει αιτιολόγηση του επείγοντος.
   7.   Η ΕΚΤ μπορεί να αποφασίσει την παράταση των προθεσμιών που αναφέρονται στο παρόν άρθρο.
   Άρθρο 11
   Ειδικοί έλεγχοι ασφαλείας ΕθνΚΤ
   1.   Κάθε ΕθνΚΤ που έχει δώσει επίσημη παραγγελία για την παραγωγή τραπεζογραμματίων ευρώ, μπορεί, σε σχέση με τις εν λόγω παραγγελίες, να διενεργεί ελέγχους αποθέματος και ελέγχους σχετικά με την καταστροφή στοιχείων ασφαλείας του ευρώ στη μονάδα παραγωγής στην οποία παράγονται τα τραπεζογραμμάτια ευρώ ή σε κάθε άλλη μονάδα παραγωγής στην οποία παράγονται, επεξεργάζονται, αποθηκεύονται ή καταστρέφονται συστατικά στοιχεία των εν λόγω τραπεζογραμματίων ευρώ.
   2.   Η ΕθνΚΤ που αναφέρεται στη παράγραφο 1, μπορεί επίσης να διενεργεί ελέγχους σχετικά με τη μεταφορά τραπεζογραμματίων ευρώ και χαρτιού τραπεζογραμματίων ευρώ.
   3.   Η ΕθνΚΤ αποστέλλει έγγραφη έκθεση στην ΕΚΤ εντός τριών εργάσιμων ημερών από την ολοκλήρωση των ελέγχων, αν διαπιστωθεί ότι ο φορέας παραγωγής παραβιάζει τους κανόνες μεταφοράς των ουσιαστικών προδιαγραφών ή αν διαπιστωθεί οποιαδήποτε απόκλιση κατά τη διάρκεια των ελέγχων αποθέματος και των ελέγχων σχετικά με την καταστροφή.
   4.   Η ΕΚΤ μπορεί να διορίσει ειδική ομάδα επιτόπιας επιθεώρησης ασφαλείας, προκειμένου να διενεργήσει επιτόπιες επιθεωρήσεις στη μονάδα παραγωγής για την επαλήθευση των παραβιάσεων ή αποκλίσεων που διαπιστώθηκαν από την ΕθνΚΤ. Κάθε πόρισμα της ΕΚΤ βάσει των συμπερασμάτων της επιθεώρησης της ειδικής ομάδας επιθεώρησης ασφαλείας αναφέρεται σε έκθεση σύμφωνα με το άρθρο 10.
   ΤΜΗΜΑ IV

      ΔΙΑΡΚΕΙΣ ΥΠΟΧΡΕΩΣΕΙΣ

   Άρθρο 12
   Διαρκείς υποχρεώσεις των πιστοποιημένων φορέων παραγωγής
   1.   Οι πιστοποιημένοι φορείς παραγωγής προσκομίζουν στην ΕΚΤ, αναφορικά με την οικεία μονάδα παραγωγής, αντίγραφο του σχετικού πιστοποιητικού που αναφέρεται στο άρθρο 4 παράγραφος 3 κάθε φορά που αυτό ανανεώνεται ή τροποποιείται εντός τριών μηνών από τη σχετική ημερομηνία ανανέωσης ή τροποποίησης.
   2.   Οι πιστοποιημένοι φορείς παραγωγής ενημερώνουν αμέσως την ΕΚΤ αν ορισμένο από τα απαιτούμενα πιστοποιητικά έχει ανακληθεί.
   3.   Οι πιστοποιημένοι φορείς παραγωγής ενημερώνουν αμέσως και εγγράφως την ΕΚΤ σχετικά με οποιαδήποτε από τις ακόλουθες περιπτώσεις:

               α)

               την έναρξη τυχόν διαδικασίας εκκαθάρισης ή εξυγίανσης του φορέα παραγωγής ή άλλης ανάλογης διαδικασίας·

               β)

               το διορισμό εκκαθαριστή, συνδίκου, διαχειριστή ή άλλου ανάλογου προσώπου σε σχέση με τον φορέα παραγωγής·

               γ)

               κάθε πρόθεση υπεργολαβικής ανάθεσης ή συμμετοχής τρίτων στη δραστηριότητα στοιχείων του ευρώ ή στη δραστηριότητα ασφαλείας του ευρώ για τις οποίες ο φορέας παραγωγής έχει λάβει πιστοποίηση·

               δ)

               κάθε μεταβολή στις ρυθμίσεις της μονάδας παραγωγής που λαμβάνει χώρα μετά τη χορήγηση της πιστοποίησης και επηρεάζει ή ενδέχεται να επηρεάσει τη συμμόρφωση με τις σχετικές προδιαγραφές πιστοποίησης, συμπεριλαμβανομένων μεταβολών στις λεπτομέρειες κατά το άρθρο 5 παράγραφος 2 στοιχεία α) έως δ)·

               ε)

               κάθε πρόθεση μεταβολής στον έλεγχο του πιστοποιημένου φορέα παραγωγής ή μεταβολής του ιδιοκτησιακού καθεστώτος του·

               στ)

               την πάροδο χρονικού διαστήματος 34 αδιάλειπτων μηνών από την τελευταία παραγωγή του.

         4.   Οι πιστοποιημένοι φορείς παραγωγής απαγορεύεται να μεταβιβάζουν ή εκχωρούν τις πιστοποιήσεις τους σε τρίτους, συμπεριλαμβανομένων των θυγατρικών τους και των συνδεδεμένων εταιρειών.
   5.   Οι πιστοποιημένοι φορείς παραγωγής απαγορεύεται να μεταφέρουν οποιοδήποτε μέρος της δραστηριότητας ασφαλείας του ευρώ ή της δραστηριότητας στοιχείων του ευρώ ή οποιαδήποτε στοιχεία ασφαλείας του ευρώ ή στοιχεία του ευρώ σε άλλη μονάδα που ανήκει στην κυριότητα των φορέων παραγωγής, είναι μισθωμένη ή βρίσκεται με άλλο τρόπο υπό τον έλεγχό τους, εκτός εάν στην εν λόγω μονάδα έχει χορηγηθεί πιστοποίηση σύμφωνα με το άρθρο 2 και η ΕΚΤ έχει δώσει προηγούμενη έγγραφη συγκατάθεση για τη μεταφορά.
   6.   Οι πιστοποιημένοι φορείς παραγωγής απαγορεύεται να αναθέσουν ή να μεταβιβάσουν οποιοδήποτε μέρος της δραστηριότητας ασφαλείας του ευρώ ή της δραστηριότητας στοιχείων του ευρώ ή οποιαδήποτε στοιχεία ασφαλείας του ευρώ ή στοιχεία του ευρώ σε τρίτους, συμπεριλαμβανομένων των θυγατρικών τους και των συνδεδεμένων εταιρειών, εκτός εάν στους εν λόγω τρίτους έχει χορηγηθεί κατάλληλη πιστοποίηση σύμφωνα με το άρθρο 2 και η ΕΚΤ έχει δώσει προηγούμενη έγγραφη συγκατάθεση για την ανάθεση ή τη μεταβίβαση.
   7.   Η προηγούμενη έγγραφη συγκατάθεση της ΕΚΤ απαιτείται, προκειμένου ορισμένος φορέας παραγωγής να αναθέσει οποιοδήποτε μέρος της δραστηριότητας ασφαλείας του ευρώ ή της δραστηριότητας στοιχείων του ευρώ σε άλλη μονάδα παραγωγής.
   8.   Οι φορείς παραγωγής με προσωρινή πιστοποίηση ενημερώνουν αμελλητί την ΕΚΤ, όταν λαμβάνουν επίσημη παραγγελία παραγωγής από άλλους πιστοποιημένους φορείς παραγωγής, ΕθνΚΤ ή την ΕΚΤ, ώστε οι σχετικές επιθεωρήσεις να λάβουν χώρα το συντομότερο. Η κοινοποίηση περιλαμβάνει πληροφορίες σχετικά με την επίσημη παραγγελία παραγωγής και την προγραμματισμένη ημερομηνία έναρξης και λήξης της παραγωγής.
   9.   Οι φορείς παραγωγής με προσωρινή πιστοποίηση παρέχουν στην ΕΚΤ πληροφορίες σχετικά με ζητήματα περιβάλλοντος, υγείας και ασφάλειας, όπως απαιτείται από τις σχετικές ουσιαστικές προδιαγραφές.
   10.   Εάν ορισμένος πιστοποιημένος φορέας παραγωγής είναι εκτυπωτικό εργοστάσιο, μεριμνά για την πραγματοποίηση αναλύσεων των χημικών ουσιών σε έτοιμα τραπεζογραμμάτια ευρώ και υποβάλλει στοιχεία στην ΕΚΤ σύμφωνα με τις σχετικές προδιαγραφές περιβάλλοντος, υγείας και ασφάλειας.
   11.   Οι πιστοποιημένοι φορείς παραγωγής τηρούν την εμπιστευτικότητα των ουσιαστικών προδιαγραφών.
   Άρθρο 13
   Διαρκείς υποχρεώσεις της ΕΚΤ
   Η ΕΚΤ ενημερώνει τους πιστοποιημένους φορείς παραγωγής για τυχόν επικαιροποιήσεις ως προς τις ουσιαστικές προδιαγραφές που αφορούν τη δραστηριότητα ασφαλείας του ευρώ και/ή τη δραστηριότητα στοιχείων του ευρώ για την οποία έχουν λάβει πιστοποίηση ή προσωρινή πιστοποίηση.
   ΤΜΗΜΑ V

      ΣΥΝΕΠΕΙΕΣ ΜΗ ΣΥΜΜΟΡΦΩΣΗΣ

   Άρθρο 14
   Περιπτώσεις μη συμμόρφωσης
   1.   Οποιαδήποτε από τις ακόλουθες ενέργειες ορισμένου φορέα παραγωγής συνιστά περίπτωση μη συμμόρφωσης:

               α)

               η αδυναμία τήρησης των σχετικών προδιαγραφών πιστοποίησης·

               β)

               η αδυναμία εφαρμογής βελτιώσεων, όπως έχει συμφωνηθεί με την ΕΚΤ·

               γ)

               η άρνηση παροχής άμεσης πρόσβασης στη μονάδα παραγωγής σε ορισμένη ομάδα επιτόπιας επιθεώρησης ή στο προσωπικό που έχει οριστεί από την ΕθνΚΤ, για να διενεργήσει ελέγχους αποθέματος, ελέγχους σχετικά με την καταστροφή ή ελέγχους σχετικά με τη μεταφορά·

               δ)

               η υποβολή ψευδούς ή παραπλανητικής δήλωσης ή πλαστού εγγράφου στην ΕΚΤ και, όπου προβλέπεται, σε ΕθνΚΤ, σύμφωνα με οποιαδήποτε από τις διαδικασίες που προβλέπει η παρούσα απόφαση·

               ε)

               η παραβίαση της υποχρέωσης να τηρεί την εμπιστευτικότητα του περιεχομένου των ουσιαστικών προδιαγραφών.

         2.   Κάθε περίπτωση μη συμμόρφωσης με τις σχετικές προδιαγραφές πιστοποίησης κοινοποιείται στον μη συμμορφούμενο φορέα παραγωγής σύμφωνα με το άρθρο 10 παράγραφος 4 ή με άλλο τρόπο. Κάθε περίπτωση μη συμμόρφωσης πρέπει να αποκαθίσταται εντός συμφωνημένου χρόνου. Ο εν λόγω χρόνος είναι ανάλογος της βαρύτητας της μη συμμόρφωσης.
   3.   Ως σημαντική μη συμμόρφωση νοείται η περίπτωση η οποία έχει ή είχε άμεσες και σοβαρές αρνητικές συνέπειες στην ασφάλεια της δραστηριότητας ασφαλείας του ευρώ και/ή άμεσες και σοβαρές αρνητικές συνέπειες ως προς ζητήματα σχετικά με την ποιότητα, το περιβάλλον ή την υγεία και ασφάλεια ορισμένης δραστηριότητας στοιχείων του ευρώ.
   4.   Η ΕΚΤ μπορεί να εκδίδει συστάσεις προς τους φορείς παραγωγής, οι οποίες αποτελούν πρόταση για τη βελτίωση ορισμένης ρύθμισης η οποία, πάντως, είναι σύμφωνη με τις προδιαγραφές πιστοποίησης.
   Άρθρο 15
   Αποφάσεις της ΕΚΤ ως προς τη μη συμμόρφωση
   1.   Η ΕΚΤ λαμβάνει οποιαδήποτε από τις αποφάσεις που αναφέρονται στα άρθρα 16 έως 18 και 20 εγγράφως. Οι εν λόγω αποφάσεις περιλαμβάνουν:

               α)

               την περίπτωση μη συμμόρφωσης και τις παρατηρήσεις που υπέβαλε ο φορέας παραγωγής, όπου αυτό προβλέπεται·

               β)

               τη μονάδα παραγωγής, το στοιχείο ασφαλείας του ευρώ και/ή στοιχείο του ευρώ και τη δραστηριότητα ασφαλείας του ευρώ και/ή τη δραστηριότητα στοιχείων του ευρώ που αφορά η απόφαση·

               γ)

               την ημερομηνία έναρξης ισχύος της απόφασης·

               δ)

               την προθεσμία επανόρθωσης της μη συμμόρφωσης, όπου αυτό προβλέπεται·

               ε)

               αιτιολογία της απόφασης.

         2.   Σε κάθε περίπτωση που η ΕΚΤ λαμβάνει απόφαση βάσει των άρθρων 16 έως 18 και 20, αυτή είναι ανάλογη της βαρύτητας της μη συμμόρφωσης και του ιστορικού του φορέα παραγωγής σε σχέση με τα περιστατικά και την επανόρθωση κάθε άλλης περίπτωσης μη συμμόρφωσης.
   3.   Η ΕΚΤ μπορεί να ενημερώνει τις ΕθνΚΤ και όλους τους πιστοποιημένους φορείς παραγωγής για κάθε απόφαση που λαμβάνει βάσει του παρόντος άρθρου, το πεδίο εφαρμογής και τη διάρκειά της και, σε μια τέτοια περίπτωση, ορίζει ότι οι ΕθνΚΤ ειδοποιούνται για τυχόν περαιτέρω μεταβολές όσον αφορά το καθεστώς του φορέα παραγωγής.
   Άρθρο 16
   Προειδοποιητική απόφαση
   1.   Η ΕΚΤ μπορεί να εκδώσει προειδοποιητική απόφαση σε σχέση με ορισμένο πιστοποιημένο φορέα παραγωγής σε περίπτωση:

               α)

               σημαντικής μη συμμόρφωσης σε σχέση με ζητήματα ασφαλείας ορισμένης δραστηριότητας ασφαλείας του ευρώ ή ζητήματα ποιότητας, περιβάλλοντος ή υγείας και ασφάλειας ορισμένης δραστηριότητας στοιχείων του ευρώ·

               β)

               περιπτώσεων μη συμμόρφωσης κατ’ επανάληψη·

               γ)

               αδυναμίας έγκαιρης και αποτελεσματικής επανόρθωσης οποιασδήποτε περίπτωσης μη συμμόρφωσης.

         2.   Η ΕΚΤ λαμβάνει υπόψη όλες τις σχετικές εξηγήσεις τις οποίες παρέχει ο φορέας παραγωγής.
   3.   Η προειδοποιητική απόφαση μπορεί ακόμη να ορίζει ότι αν η μη συμμόρφωση δεν επανορθωθεί εντός ορισμένης προθεσμίας, έχουν εφαρμογή τα άρθρα 17 ή 18.
   4.   Αν η ΕΚΤ κρίνει ότι η λήψη μόνο της προειδοποιητικής απόφασης δεν θα μπορούσε να δικαιολογηθεί δεδομένης της βαρύτητας της περίπτωσης μη συμμόρφωσης που έχει διαπιστωθεί, μπορεί να λάβει απόφαση βάσει των άρθρων 17 ή 18.
   Άρθρο 17
   Αναστολή όσον αφορά νέες παραγγελίες
   1.   Η ΕΚΤ μπορεί να λάβει απόφαση αναστολής σε σχέση με ορισμένο φορέα παραγωγής δυνάμει της οποίας ο τελευταίος μπορεί να ολοκληρώσει κάθε παραγγελία παραγωγής που βρίσκεται σε εξέλιξη αλλά δεν μπορεί να δεχθεί νέες παραγγελίες μέχρι την άρση της απόφασης αναστολής. Απόφαση αναστολής μπορεί να ληφθεί σε περίπτωση:

               α)

               σημαντικής μη συμμόρφωσης με άμεσες και σοβαρές αρνητικές συνέπειες στην ασφάλεια της δραστηριότητας ασφαλείας του ευρώ αλλά εφόσον ο φορέας παραγωγής ήταν σε θέση να αποδείξει ότι δεν έλαβε χώρα απώλεια ή κλοπή στοιχείων ασφαλείας του ευρώ ή μη εξουσιοδοτημένη δημοσίευση πληροφοριών, που θα μπορούσαν να βλάψουν την ακεραιότητα των στοιχείων ασφαλείας του ευρώ·

               β)

               αδυναμίας του φορέα παραγωγής να επανορθώσει τη μη συμμόρφωση που προσδιορίζεται στην προειδοποιητική απόφαση.

         2.   Η ΕΚΤ λαμβάνει υπόψη όλες τις σχετικές εξηγήσεις τις οποίες παρέχει ο φορέας παραγωγής.
   3.   Η απόφαση αναστολής μπορεί ακόμη να ορίζει ότι αν η μη συμμόρφωση δεν επανορθωθεί εντός ορισμένης προθεσμίας, έχει εφαρμογή το άρθρο 18.
   4.   Αν η ΕΚΤ κρίνει ότι η λήψη μόνο της απόφασης αναστολής δεν θα μπορούσε να δικαιολογηθεί δεδομένης της βαρύτητας της περίπτωσης μη συμμόρφωσης που έχει διαπιστωθεί, μπορεί να λάβει απόφαση ανάκλησης βάσει του άρθρου 18.
   5.   Η απόφαση αναστολής μπορεί να αρθεί μόνο αν όλες οι σχετικές περιπτώσεις μη συμμόρφωσης έχουν επανορθωθεί και αξιολογηθεί από επιθεώρηση ως επανορθωμένες.
   Άρθρο 18
   Ανάκληση της πιστοποίησης
   1.   Η ΕΚΤ μπορεί να λάβει απόφαση ανάκλησης σε περίπτωση:

               α)

               αδυναμίας του φορέα παραγωγής να συμμορφωθεί με απόφαση αναστολής·

               β)

               αδυναμίας του φορέα παραγωγής να συμμορφωθεί με το άρθρο 19·

               γ)

               μη συμμόρφωσης με την απαίτηση άμεσης ενημέρωσης της ΕΚΤ σχετικά με τις περιστάσεις που αναφέρονται στο άρθρο 12 παράγραφος 3 στοιχεία γ) έως στ)·

               δ)

               αίτησης του πιστοποιημένου φορέα παραγωγής να μεταβιβάσει το σύνολο ή μέρος της δραστηριότητας ασφαλείας του ευρώ και/ή της δραστηριότητας στοιχείων του ευρώ σε νέα μονάδα παραγωγής. Το πεδίο εφαρμογής της εν λόγω ανάκλησης περιλαμβάνει την παλιά μονάδα παραγωγής από την οποία μεταφέρεται η σχετική δραστηριότητα·

               ε)

               αίτησης του πιστοποιημένου φορέα παραγωγής να παραιτηθεί από την προσωρινή πιστοποίηση ή την πιστοποίηση.

         2.   Η ΕΚΤ μπορεί να λάβει απόφαση ανάκλησης, εάν εκτιμά ότι η εν λόγω ανάκληση είναι ανάλογη με:

               α)

               τη βαρύτητα της (των) περίπτωσης(-εων) μη συμμόρφωσης·

               β)

               το μέγεθος της πραγματικής ή δυνητικής απώλειας, κλοπής ή οποιασδήποτε επακόλουθης οικονομικής ζημίας ή ζημίας ως προς τη φήμη λόγω μη εξουσιοδοτημένης δημοσίευσης πληροφοριών που σχετίζονται με στοιχεία ασφαλείας του ευρώ·

               γ)

               την επάρκεια της ανταπόκρισης, την ικανότητα και τη δυνατότητα του φορέα παραγωγής να μετριάσει τη μη συμμόρφωση.

         3.   Η ΕΚΤ λαμβάνει υπόψη όλες τις σχετικές εξηγήσεις τις οποίες παρέχει ο σχετικός φορέας παραγωγής.
   4.   Όταν η κατοχή στοιχείων ασφαλείας του ευρώ από το φορέα παραγωγής μετά την ανάκληση θα μπορούσε να θέσει σε κίνδυνο την ακεραιότητα των τραπεζογραμματίων ευρώ ως μέσου πληρωμών, η ΕΚΤ μπορεί να απαιτήσει από τον φορέα παραγωγής να λάβει μέτρα, όπως την προσκόμιση στην ΕΚΤ ή ορισμένη ΕθνΚΤ συγκεκριμένων στοιχείων ασφαλείας του ευρώ ή την καταστροφή τους, προκειμένου να διασφαλίσει ότι ο φορέας παραγωγής δεν κατέχει τέτοια στοιχεία ασφαλείας του ευρώ μετά την έναρξη ισχύος της ανάκλησης.
   5.   Η απόφαση ανάκλησης προσδιορίζει την ημερομηνία, μετά την οποία ο φορέας παραγωγής μπορεί να υποβάλει εκ νέου αίτηση για προσωρινή πιστοποίηση. Η εν λόγω ημερομηνία θα καθοριστεί βάσει των περιστάσεων που οδήγησαν στην ανάκληση και είναι τουλάχιστον ένα χρόνο μετά την ημερομηνία της απόφασης ανάκλησης.
   Άρθρο 19
   Άμεση διακοπή της δραστηριότητας ασφαλείας του ευρώ
   1.   Σε εξαιρετικές περιπτώσεις, κατά τις οποίες εντοπίζεται σημαντική μη συμμόρφωση η οποία θα μπορούσε να έχει ως αποτέλεσμα την απώλεια ή κλοπή στοιχείων ασφαλείας του ευρώ ή τη μη εξουσιοδοτημένη δημοσίευση πληροφοριών που θα μπορούσαν να βλάψουν την ακεραιότητα των τραπεζογραμματίων ευρώ ως μέσου πληρωμών, εκτός αν ληφθούν άμεσα διορθωτικά μέτρα, η ομάδα επιτόπιας επιθεώρησης μπορεί να ζητήσει από τον μη συμμορφούμενο φορέα παραγωγής να διακόψει τη σχετική δραστηριότητα ασφαλείας του ευρώ με άμεση ισχύ μέχρι την αποκατάσταση της μη συμμόρφωσης. Σε μια τέτοια περίπτωση, ο φορέας παραγωγής απαγορεύεται να επαναλάβει τη δραστηριότητά του χωρίς προηγούμενη έγγραφη έγκριση της ΕΚΤ.
   2.   Ο εν λόγω φορέας παραγωγής παρέχει στην ΕΚΤ πληροφορίες σχετικά με κάθε άλλο φορέα παραγωγής ο οποίος ενδέχεται, ως πελάτης ή προμηθευτής, να επηρεάζεται έμμεσα από τη δραστηριότητα ασφαλείας του ευρώ ή τη δραστηριότητα στοιχείων του ευρώ που διακόπηκε. Η ομάδα επιτόπιας επιθεώρησης μπορεί επίσης να ζητήσει από τον πιστοποιημένο φορέα παραγωγής να λάβει τα μέτρα που αναφέρονται στο άρθρο 18 παράγραφος 4, προκειμένου να διασφαλιστεί ότι αυτός δεν κατέχει ειδικά στοιχεία ασφαλείας του ευρώ τη χρονική περίοδο κατά την οποία έχει διακοπεί η διαδικασία ασφαλείας του ευρώ.
   3.   Αν η δραστηριότητα ασφαλείας του ευρώ ορισμένου φορέα παραγωγής διακοπεί δυνάμει της παραγράφου 1, η ΕΚΤ ενημερώνει τους τρίτους πιθανώς επηρεαζόμενους φορείς παραγωγής που αναφέρονται στην παράγραφο 2 και σε μια τέτοια περίπτωση ορίζει ότι οι τρίτοι πιθανώς επηρεαζόμενοι φορείς παραγωγής θα ενημερωθούν εάν υπάρξει μεταβολή στο καθεστώς του φορέα παραγωγής.
   4.   Το συντομότερο δυνατό αφότου η ομάδα επιτόπιας επιθεώρησης της ΕΚΤ ζητήσει τη διακοπή της δραστηριότητας ασφαλείας του ευρώ και με την επιφύλαξη άλλων αποφάσεων που λαμβάνονται βάσει των άρθρων 16 έως 18, η ΕΚΤ άμεσα αίρει την εν λόγω διακοπή, αν μεταγενέστερη επιθεώρηση καταλήξει στο συμπέρασμα ότι η σχετική μη συμμόρφωση έχει αποκατασταθεί.
   Άρθρο 20
   Οικονομικές κυρώσεις σε περίπτωση αποκλίσεων στις ποσότητες τραπεζογραμματίων ευρώ ή χαρτιού τραπεζογραμματίων
   1.   Ορισμένος φορέας παραγωγής που διεξάγει παραγωγή χαρτιού τραπεζογραμματίων ευρώ ή τραπεζογραμματίων ευρώ, αναφέρει στην ΕΚΤ, σύμφωνα με τις ουσιαστικές προδιαγραφές ασφαλείας, κάθε απόκλιση στις ποσότητες χαρτιού τραπεζογραμματίων ευρώ ή στις ποσότητες των εν μέρει ή πλήρως εκτυπωμένων τραπεζογραμματίων ευρώ η οποία εντοπίζεται κατά τη διάρκεια οποιασδήποτε δραστηριότητας ασφαλείας του ευρώ στην πιστοποιημένη μονάδα παραγωγής του.
   2.   Αν ο εν λόγω φορέας παραγωγής εντοπίσει απόκλιση στην ποσότητα του χαρτιού τραπεζογραμματίων ευρώ ή στις ποσότητες των εν μέρει ή πλήρως εκτυπωμένων τραπεζογραμματίων ευρώ κατά τη διάρκεια δραστηριότητας ασφαλείας του ευρώ στη μονάδα παραγωγής του και παραλείψει να το αναφέρει σύμφωνα με τις ουσιαστικές προδιαγραφές ασφαλείας και η απόκλιση περιέλθει σε γνώση της ΕΚΤ με άλλο τρόπο, η ΕΚΤ επιβάλει στο φορέα παραγωγής χρηματική ποινή τουλάχιστον 50 000 ευρώ. Αν η ισοδύναμη ονομαστική αξία της απόκλισης υπερβαίνει τα 50 000 ευρώ, η ΕΚΤ επιβάλλει στο φορέα παραγωγής χρηματική ποινή στο ύψος της ισοδύναμης ονομαστικής αξίας, με ανώτατο όριο ποινής τα 500 000 ευρώ.
   3.   Αν ο φορέας παραγωγής αναφέρει στην ΕΚΤ απόκλιση στην ποσότητα χαρτιού τραπεζογραμματίων ευρώ ή στις ποσότητες των εν μέρει ή πλήρως εκτυπωμένων τραπεζογραμματίων ευρώ η οποία εντοπίστηκε κατά τη διάρκεια δραστηριότητας ασφαλείας του ευρώ στην πιστοποιημένη μονάδα παραγωγής αλλά στη συνέχεια παραλείψει να εντοπίσει και να αναφέρει στην ΕΚΤ την αιτία της απόκλισης εντός των προθεσμιών που προβλέπονται από τις ουσιαστικές προδιαγραφές ασφαλείας, η ΕΚΤ εξετάζει την επιβολή ελάχιστης χρηματική ποινής ύψους 50 000 ευρώ. Αν η ισοδύναμη ονομαστική αξία της απόκλισης υπερβαίνει τα 50 000 ευρώ, η ΕΚΤ επιβάλλει στο φορέα παραγωγής χρηματική ποινή στο ύψος της ισοδύναμης ονομαστικής αξίας, με ανώτατο όριο ποινής τα 500 000 ευρώ.
   4.   Αν ο φορέας παραγωγής παραλείπει να εντοπίσει απόκλιση στην ποσότητα χαρτιού τραπεζογραμματίων ευρώ ή εν μέρει ή πλήρως εκτυπωμένων τραπεζογραμματίων ευρώ κατά τη διάρκεια δραστηριότητας ασφαλείας του ευρώ στην πιστοποιημένη μονάδα παραγωγής και η απόκλιση περιέλθει σε γνώση της ΕΚΤ με άλλο τρόπο, η ΕΚΤ επιβάλλει στο φορέα παραγωγής χρηματική ποινή τουλάχιστον 50 000 ευρώ. Αν η ισοδύναμη ονομαστική αξία της διαφοράς υπερβαίνει τα 50 000 ευρώ, η ΕΚΤ επιβάλλει στο φορέα παραγωγής χρηματική ποινή στο ύψος της ισοδύναμης ονομαστικής αξίας, με ανώτατο όριο ποινής τα 500 000 ευρώ.
   5.   Η βαρύτητα της απόκλισης εξετάζεται σε κάθε συγκεκριμένη περίπτωση που λαμβάνεται απόφαση για το ύψος της χρηματικής ποινής και πρέπει να δικαιολογεί χρηματική ποινή ανώτερη ή κατώτερη του ποσού των 50 000 ευρώ. Η βαρύτητα της απόκλισης αποδεικνύεται από την ισοδύναμη ονομαστική αξία της σχετικής απόκλισης. Οι χρηματικές ποινές σε καμιά περίπτωση δεν υπερβαίνουν τα 500 000 ευρώ.
   6.   Οι αποφάσεις σχετικά με τις οικονομικές ποινές ακολουθούν τις διαδικασίες που προβλέπονται στον κανονισμό (ΕΚ) αριθ. 2532/98 και τον κανονισμό (ΕΚ) αριθ. 2157/1999 της Ευρωπαϊκής Κεντρικής Τράπεζας, της 23ης Σεπτεμβρίου 1999, σχετικά με τις εξουσίες της Ευρωπαϊκής Κεντρικής Τράπεζας για την επιβολή κυρώσεων (ΕΚΤ/1999/4) (5). Εκτός από τις χρηματικές ποινές, η ΕΚΤ μπορεί να αποφασίσει την έκδοση προειδοποιητικής απόφασης ή να ανακαλέσει ή να αναστείλει την προσωρινή πιστοποίηση ή την πιστοποίηση.
   Άρθρο 21
   Διαδικασία ελέγχου
   1.   Η ΕΚΤ εξετάζει κάθε αίτημα και πληροφορίες που παρέχονται από τον φορέα παραγωγής σχετικά με την παρούσα απόφαση και ενημερώνει τον φορέα παραγωγής εγγράφως σχετικά με την απόφασή της να κάνει δεκτό ή να απορρίψει το αίτημα ή την εγκυρότητα των πληροφοριών που έλαβε, εντός 50 εργάσιμων ημερών από την παραλαβή:

               α)

               του αιτήματος για κίνηση της διαδικασίας, ή

               β)

               οποιωνδήποτε συμπληρωματικών πληροφοριών ή διευκρινίσεων που ζητήθηκαν από την ΕΚΤ.

         2.   Σε περίπτωση που η ΕΚΤ αποφασίσει:

               α)

               να απορρίψει αίτημα για κίνηση της διαδικασίας οποιασδήποτε πιστοποίησης·

               β)

               να αρνηθεί: i) τη χορήγηση οποιαδήποτε προσωρινής πιστοποίησης· ii) τη μετατροπή προσωρινής πιστοποίησης σε πιστοποίηση· ή iii) τη μετατροπή πιστοποίησης σε προσωρινή πιστοποίηση·

               γ)

               να μετατρέψει πιστοποίηση κατά το παλαιό καθεστώς σε προσωρινή πιστοποίηση ή πιστοποίηση·

               δ)

               βάσει των άρθρων 16 έως 19,

         ο φορέας παραγωγής μπορεί, εντός 30 εργάσιμων ημερών από την κοινοποίηση της εν λόγω απόφασης, να υποβάλει στο διοικητικό συμβούλιο εγγράφως αίτημα ελέγχου της απόφασης. Ο φορέας παραγωγής αιτιολογεί το αίτημά του, περιλαμβάνοντας και κάθε άλλη συμπληρωματική πληροφορία.
   3.   Ο έλεγχος δεν έχει ανασταλτικό αποτέλεσμα. Το διοικητικό συμβούλιο μπορεί να αναστείλει την εφαρμογή της προσβαλλόμενης απόφασης, εάν ο φορέας παραγωγής το ζητήσει ρητά και αιτιολογημένα με το αίτημα ελέγχου.
   4.   Το διοικητικό συμβούλιο ελέγχει την απόφαση υπό το φως του αιτήματος του φορέα παραγωγής. Αν το διοικητικό συμβούλιο κρίνει ότι η απόφαση παραβιάζει την παρούσα απόφαση, είτε διατάσσει την επανάληψη της κρινόμενης διαδικασίας είτε λαμβάνει οριστική απόφαση. Διαφορετικά το αίτημα ελέγχου του φορέα παραγωγής απορρίπτεται. Το αποτέλεσμα του ελέγχου κοινοποιείται στο φορέα παραγωγής εγγράφως εντός εξήντα εργάσιμων ημερών από την παραλαβή του αιτήματος ελέγχου. Η απόφαση του διοικητικού συμβουλίου πρέπει να αναφέρει την αιτιολογία στην οποία ερείδεται.
   5.   Το Δικαστήριο της Ευρωπαϊκής Ένωσης έχει αποκλειστική δικαιοδοσία για κάθε διαφορά μεταξύ της ΕΚΤ και ορισμένου φορέα παραγωγής σχετικά με την παρούσα απόφαση. Αν προβλέπεται διαδικασία ελέγχου βάσει της παραγράφου 2, ο φορέας παραγωγής αναμένει την απόφαση της ΕΚΤ σχετικά με τον έλεγχο, προτού προσφύγει ενώπιον του Δικαστηρίου. Οι προθεσμίες που προβλέπει η Συνθήκη, ξεκινούν να τρέχουν από την παραλαβή της απόφασης ελέγχου.
   6.   Κατά παρέκκλιση από τις παραγράφους 1 έως 4, η διαδικασία ελέγχου των αποφάσεων που αφορούν οικονομικές κυρώσεις βάσει του άρθρου 20, διενεργείται σύμφωνα με τη διαδικασία που προβλέπεται στον κανονισμό (ΕΚ) αριθ. 2532/98 και τον κανονισμό (ΕΚ) αριθ. 2157/1999 (ΕΚΤ/1999/4).
   Άρθρο 22
   Μητρώο πιστοποίησης της ΕΚΤ
   1.   Η ΕΚΤ τηρεί μητρώο πιστοποιήσεων, όπου:

               α)

               περιλαμβάνεται κατάλογος όλων των φορέων παραγωγής οι οποίοι έχουν λάβει προσωρινή πιστοποίηση ή πιστοποίηση·

               β)

               αναφέρεται, σε σχέση με κάθε μονάδα παραγωγής, η διαδικασία ασφαλείας του ευρώ και/ή η δραστηριότητα στοιχείων του ευρώ, τα στοιχεία ασφαλείας του ευρώ και τα στοιχεία του ευρώ για τα οποία έχει χορηγηθεί προσωρινή πιστοποίηση ή πιστοποίηση.

         2.   Η ΕΚΤ θέτει τις πληροφορίες του μητρώου πιστοποίησης στη διάθεση του συνόλου των ΕθνΚΤ, των μελλοντικών ΕθνΚΤ του Ευρωσυστήματος και των πιστοποιημένων φορέων παραγωγής. Η ΕΚΤ ενημερώνει τακτικά το μητρώο πιστοποίησης σύμφωνα με τις πληροφορίες που παρέχονται από τους πιστοποιημένους φορείς παραγωγής και τις ΕθνΚΤ βάσει της παρούσας απόφασης. Προκειμένου να ενημερώνει τακτικά το μητρώο πιστοποίησης, η ΕΚΤ μπορεί να συλλέγει από τους πιστοποιημένους φορείς παραγωγής, τις ΕθνΚΤ και μελλοντικές ΕθνΚΤ του Ευρωσυστήματος περαιτέρω σχετικές πληροφορίες, τις οποίες η ΕΚΤ κρίνει αναγκαίες για τη διατήρηση της ακρίβειας και της ορθότητας των πληροφοριών του μητρώου πιστοποίησης.
   3.   Αν η ΕΚΤ λάβει απόφαση αναστολής βάσει του άρθρου 17, καταγράφει το πεδίο εφαρμογής και τη διάρκεια ισχύος του μέτρου και κάθε μεταβολή στο καθεστώς του φορέα παραγωγής σχετικά με την επωνυμία του, την επηρεαζόμενη μονάδα παραγωγής και τα σχετικά στοιχεία ασφαλείας του ευρώ, τα στοιχεία του ευρώ, τη δραστηριότητα ασφαλείας του ευρώ και τη δραστηριότητα στοιχείων του ευρώ, σύμφωνα με τους όρους της σχετικής απόφασης αναστολής.
   4.   Αν η ΕΚΤ λάβει απόφαση ανάκλησης βάσει του άρθρου 18, διαγράφει από το μητρώο πιστοποίησης την επωνυμία του φορέα παραγωγής, τη μονάδα παραγωγής, το στοιχείο ασφαλείας του ευρώ και τη δραστηριότητα ασφαλείας του ευρώ και/ή το στοιχείο του ευρώ και τη δραστηριότητα στοιχείων του ευρώ, σύμφωνα με τους όρους της σχετική απόφασης ανάκλησης.
   ΤΜΗΜΑ VI

      ΤΡΟΠΟΠΟΙΗΣΗ, ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

   Άρθρο 23
   Τροποποίηση
   Το άρθρο 1 στοιχείο γ) της απόφασης ΕΚΤ/2008/3 αντικαθίσταται ως εξής:

               «γ)

               ως “στοιχεία ασφαλείας του ευρώ” νοούνται τα στοιχεία που αναφέρονται στους κανόνες ασφαλείας, συμπεριλαμβανομένων των τραπεζογραμματίων ευρώ τα οποία: α) βρίσκονται σε κυκλοφορία, β) δημιουργούνται, για να αντικαταστήσουν τραπεζογραμμάτια ευρώ σε κυκλοφορία, ή γ) αποσύρονται από την κυκλοφορία, μαζί με τα επιμέρους στοιχεία αυτών και τις σχετικές πληροφορίες, η ασφάλεια των οποίων είναι αναγκαίο να διαφυλαχθεί, καθώς η απώλεια, κλοπή ή μη εξουσιοδοτημένη δημοσίευσή τους θα μπορούσε να προσβάλει το κύρος των τραπεζογραμματίων ευρώ ως μέσου πληρωμών·».

         Άρθρο 24
   Κατάργηση
   Οι αποφάσεις ΕΚΤ/2008/3, ΕΚΤ/2010/22 και ΕΚΤ/2011/8 καταργούνται από την ημερομηνία που προβλέπει το άρθρο 26 παράγραφος 3. Αναφορές στις αποφάσεις ΕΚΤ/2008/3, ΕΚΤ/2010/22 και ΕΚΤ/2011/8 νοούνται ως αναφορές στην παρούσα απόφαση.
   Άρθρο 25
   Μεταβατικές διατάξεις
   1.   Φορείς παραγωγής με πιστοποιήσεις κατά το παλαιό καθεστώς έχουν δικαίωμα να διεξάγουν δραστηριότητα ασφαλείας του ευρώ και/ή δραστηριότητα στοιχείων του ευρώ μέχρι την ημερομηνία που ορίζει το άρθρο 26 παράγραφος 3.
   2.   Δύο μήνες πριν από την ημερομηνία που ορίζει το άρθρο 26 παράγραφος 3 οι φορείς παραγωγής με πιστοποιήσεις κατά το παλαιό καθεστώς ενημερώνουν την ΕΚΤ αν έχουν διεξαγάγει δραστηριότητα ασφαλείας του ευρώ και/ή δραστηριότητα στοιχείων του ευρώ κατά τους προηγούμενους 36 μήνες.
   3.   Οι πιστοποιήσεις κατά το παλαιό καθεστώς οι οποίες χορηγήθηκαν βάσει των καταργούμενων αποφάσεων της ΕΚΤ, είτε μετατρέπονται σύμφωνα με τις παραγράφους 4 και 5 είτε λήγουν μετά την ημερομηνία που ορίζει το άρθρο 26 παράγραφος 3, ανεξάρτητα από το εναπομείναν χρονικό διάστημα ισχύος ή το μόνιμο καθεστώς τους.
   4.   Σε περίπτωση φορέα παραγωγής με έγκυρες πιστοποιήσεις ασφαλείας, ποιότητας, περιβάλλοντος και υγείας και ασφάλειας ο οποίος παρήγαγε στοιχεία ασφαλείας του ευρώ και/ή πρώτες ύλες τραπεζογραμματίων ευρώ σύμφωνα με τις καταργούμενες αποφάσεις πιστοποίησης της ΕΚΤ κατά τους τελευταίους 36 μήνες πριν από την ημερομηνία που ορίζει το άρθρο 26 παράγραφος 3, οι εν λόγω πιστοποιήσεις μετατρέπονται σε μία πιστοποίηση σύμφωνα με το άρθρο 7 της παρούσας απόφασης και τις σχετικές προδιαγραφές πιστοποίησης.
   5.   Σε περίπτωση φορέα παραγωγής με έγκυρες πιστοποιήσεις ασφαλείας, ποιότητας, περιβάλλοντος, υγείας και ασφάλειας ο οποίος δεν παρήγαγε στοιχεία ασφαλείας του ευρώ και/ή πρώτες ύλες τραπεζογραμματίων ευρώ σύμφωνα με τις καταργούμενες αποφάσεις πιστοποίησης της ΕΚΤ κατά τους τελευταίους 36 μήνες πριν από την ημερομηνία που ορίζει το άρθρο 26 παράγραφος 3, οι εν λόγω πιστοποιήσεις μετατρέπονται σε μία προσωρινή πιστοποίηση σύμφωνα με το άρθρο 8 της παρούσας απόφασης και τις σχετικές προδιαγραφές πιστοποίησης.
   6.   Όλες οι διαδικασίες που έχουν ξεκινήσει ή συνεχίζονται βάσει των καταργούμενων αποφάσεων πιστοποίησης της ΕΚΤ σχετικά με πιστοποιήσεις κατά το παλαιό καθεστώς, ιδίως:

               α)

               οι αρχικές ή συνεχιζόμενες επιθεωρήσεις ασφαλείας, συμπεριλαμβανομένων των ελέγχων ποιότητας ή των προκαταρκτικών ελέγχων ποιότητας·

               β)

               η χορήγηση της (των) πιστοποίησης(-εων)·

               γ)

               η έκδοση προειδοποιητικής απόφασης, απόφασης αναστολής ή ανάκλησης πιστοποίησης(-εων)· ή

               δ)

               ο έλεγχος των ενεργειών ή αποφάσεων κατά τα στοιχεία α) έως γ),

         οριστικοποιούνται σύμφωνα με τις διατάξεις των καταργούμενων αποφάσεων πιστοποίησης της ΕΚΤ για το χρονικό διάστημα μέχρι την ημερομηνία που ορίζει το άρθρο 26 παράγραφος 3.
   7.   Από την παραγωγή τραπεζογραμματίων ευρώ του 2016 οι ΕθνΚΤ απαγορεύεται να επικυρώνουν εκτυπωμένα τραπεζογραμμάτια ευρώ με χημικές ουσίες που υπερβαίνουν τα όρια αποδοχής που αναφέρονται στις προδιαγραφές περιβάλλοντος και υγείας και ασφάλειας.
   Άρθρο 26
   Τελικές διατάξεις
   1.   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

   2.   Τα άρθρα 23 και 25 εφαρμόζονται από την επομένη της δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.

   3.   Οι υπόλοιπες διατάξεις της παρούσας απόφασης αρχίζουν να εφαρμόζονται 12 μήνες μετά την ημέρα δημοσίευσής της στην Επίσημη Εφημερίδα της Ευρωπαϊκής Ένωσης.
   Άρθρο 27
   Αποδέκτες
   Η παρούσα απόφαση απευθύνεται στους φορείς παραγωγής στοιχείων ασφαλείας του ευρώ και στοιχείων του ευρώ και τις ΕθνΚΤ, εφόσον οι τελευταίες διεξάγουν ελέγχους αποθέματος, ελέγχους σχετικά με την καταστροφή ή ελέγχους σχετικά με τη μεταφορά.

      Φρανκφούρτη, 20 Δεκεμβρίου 2013.

            Ο Πρόεδρος της ΕΚΤ

         Mario DRAGHI

      (1)  ΕΕ L 318 της 27.11.1998, σ. 4.

      (2)  ΕΕ L 140 της 30.5.2008, σ. 26.

      (3)  ΕΕ L 330 της 15.12.2010, σ. 14.

      (4)  ΕΕ L 176 της 5.7.2011, σ. 52.

      (5)  ΕΕ L 264 της 12.10.1999, σ. 21.


title: Απόφαση 2009/570/ΚΕΠΠΑ του Συμβουλίου, της 27ης Ιουλίου 2009 , για τροποποίηση και την παράταση ισχύος της απόφασης 2008/901/ΚΕΠΠΑ σχετικά με αποστολή ανεξάρτητης διεθνούς έρευνας όσον αφορά τη σύγκρουση στη Γεωργία

text:
               29.7.2009

               EL

               Επίσημη Εφημερίδα της Ευρωπαϊκής Ένωσης

               L 197/108

      ΑΠΌΦΑΣΗ 2009/570/ΚΕΠΠΑ ΤΟΥ ΣΥΜΒΟΥΛΊΟΥ

   της 27ης Ιουλίου 2009
   για τροποποίηση και την παράταση ισχύος της απόφασης 2008/901/ΚΕΠΠΑ σχετικά με αποστολή ανεξάρτητης διεθνούς έρευνας όσον αφορά τη σύγκρουση στη Γεωργία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 13 παράγραφος 3 και το άρθρο 23 παράγραφος 1,
   Εκτιμώντας τα ακόλουθα:

               (1)

               Την 1η Σεπτεμβρίου 2008, το Ευρωπαϊκό Συμβούλιο δήλωσε ότι η Ευρωπαϊκή Ένωση είναι διατεθειμένη να αναλάβει τη δέσμευση να υποστηρίξει κάθε δυνατή προσπάθεια για την ειρηνική και βιώσιμη επίλυση των συγκρούσεων στη Γεωργία και ότι είναι διατεθειμένη να υποστηρίξει μέτρα εμπιστοσύνης.

               (2)

               Στις 15 Σεπτεμβρίου 2008, το Συμβούλιο υποστήριξε την ιδέα της διεξαγωγής ανεξάρτητης διεθνούς έρευνας όσον αφορά τη σύγκρουση στη Γεωργία, και στις 2 Δεκεμβρίου 2008 εξέδωσε την απόφαση 2008/901/ΚΕΠΠΑ του Συμβουλίου (1) σχετικά με αποστολή ανεξάρτητης διεθνούς έρευνας όσον αφορά τη σύγκρουση στη Γεωργία, για την περίοδο από τις 2 Δεκεμβρίου 2008 έως τις 31 Ιουλίου 2009.

               (3)

               Στις 3 Ιουλίου 2009, η επιτροπή πολιτικής και ασφάλειας συνέστησε να παραταθεί η αποστολή έρευνας για δύο ακόμη μήνες,

         ΑΠΟΦΑΣΙΖΕΙ:
   Άρθρο 1
   Η απόφαση 2008/901/ΚΕΠΠΑ του Συμβουλίου τροποποιείται ως εξής:

               1)

               Το άρθρο 2 παράγραφος 1 αντικαθίσταται από το ακόλουθο κείμενο:
               «1.   Το ποσό δημοσιονομικής αναφοράς που προορίζεται να καλύψει τις δαπάνες εκτέλεσης της αποστολής έρευνας ανέρχεται σε 1 600 000 ευρώ για την περίοδο από τις 2 Δεκεμβρίου 2008 έως τις 30 Σεπτεμβρίου 2009».

               2)

               Το δεύτερο εδάφιο του άρθρου 5 αντικαθίσταται από το ακόλουθο κείμενο:
               «Λήγει στις 30 Σεπτεμβρίου 2009».

         Άρθρο 2
   Η παρούσα απόφαση παράγει αποτελέσματα από την ημέρα της έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 27 Ιουλίου 2009.

            Για το Συμβούλιο

            Ο Πρόεδρος

         C. BILDT

      (1)  ΕΕ L 323 της 3.12.2008, σ. 66.


title: Απόφαση (ΕΕ, Ευρατόμ) 2015/998 του Συμβουλίου και της Επιτροπής, της 21ης Απριλίου 2015, για τη σύναψη της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βοσνίας-Ερζεγοβίνης, αφετέρου

text:
               30.6.2015

               EL

               Επίσημη Εφημερίδα της Ευρωπαϊκής Ένωσης

               L 164/548

         ΑΠΌΦΑΣΗ (ΕΕ, Ευρατόμ) 2015/998 ΤΟΥ ΣΥΜΒΟΥΛΊΟΥ ΚΑΙ ΤΗΣ ΕΠΙΤΡΟΠΉΣ
   της 21ης Απριλίου 2015
   για τη σύναψη της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βοσνίας-Ερζεγοβίνης, αφετέρου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217 σε συνδυασμό με το άρθρο 218 παράγραφος 6 δεύτερο εδάφιο στοιχείο α) και το άρθρο 218 παράγραφος 8,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 101 δεύτερη παράγραφος,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Έχοντας υπόψη την έγκριση του Συμβουλίου σύμφωνα με το άρθρο 101 της Συνθήκης για την Ίδρυση της Ευρωπαϊκής Κοινότητας Ατομικής Ενέργειας,
   Εκτιμώντας τα ακόλουθα:

               (1)

               Η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βοσνίας-Ερζεγοβίνης, αφετέρου, (στο εξής «συμφωνία») υπεγράφη στις 16 Ιουνίου 2008, με την επιφύλαξη της σύναψής της σε μεταγενέστερη ημερομηνία.

               (2)

               Οι εμπορικές διατάξεις της συμφωνίας έχουν έκτακτο χαρακτήρα, συνδέονται με την πολιτική που εφαρμόζεται στο πλαίσιο της διαδικασίας σταθεροποίησης και σύνδεσης και δεν θα αποτελέσουν για την Ευρωπαϊκή Ένωση προηγούμενο όσον αφορά την εμπορική πολιτική της Ένωσης έναντι τρίτων χωρών άλλων από τις χώρες των Δυτικών Βαλκανίων.

               (3)

               Συνεπεία της έναρξης ισχύος της Συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα.

               (4)

               Μετά την υπογραφή της συμφωνίας, η Δημοκρατία της Κροατίας προσχώρησε στην Ευρωπαϊκή Ένωση την 1η Ιουλίου 2013. Προκειμένου να αποτυπωθεί το γεγονός αυτό, απαιτείται προσαρμογή της συμφωνίας υπό μορφή πρωτοκόλλου.

               (5)

               Η συμφωνία θα πρέπει να εγκριθεί,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βοσνίας-Ερζεγοβίνης, αφετέρου, τα παραρτήματα και τα πρωτόκολλα που επισυνάπτονται σε αυτήν, καθώς και οι κοινές δηλώσεις και η δήλωση της Κοινότητας που προσαρτώνται στην τελική πράξη, εγκρίνονται εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας.
   Τα κείμενα αυτά επισυνάπτονται στην παρούσα απόφαση.
   Άρθρο 2
   Ο πρόεδρος του Συμβουλίου, εξ ονόματος της Ένωσης, προβαίνει στην εξής κοινοποίηση:

      «Μετά την έναρξη ισχύος της Συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία εκείνη ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, οι αναφορές στην “Ευρωπαϊκή Κοινότητα” στο κείμενο της συμφωνίας νοούνται, ανάλογα με την περίπτωση, ως αναφορές στην “Ευρωπαϊκή Ένωση”».

   Άρθρο 3
   1.   Η θέση που θα λάβει η Ένωση ή η Ευρωπαϊκή Κοινότητα Ατομικής Ενέργειας στο συμβουλιο σταθεροποιησης και σύνδεσης και στην επιτροπή σταθεροποίησης και σύνδεσης, όταν η τελευταία εξουσιοδοτηθεί σχετικώς από το συμβούλιο σταθεροποίησης και σύνδεσης, καθορίζεται από το Συμβούλιο, κατόπιν πρότασης της Επιτροπής, ή, κατά περίπτωση, από την Επιτροπή, σύμφωνα πάντοτε με τις αντίστοιχες διατάξεις των Συνθηκών.
   2.   Η προεδρία του συμβουλίου σταθεροποίησης και σύνδεσης ασκείται, από την πλευρά της Ένωσης, από τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας συμφώνως των ευθυνών του κατά τις Συνθήκες και της ιδιότητάς του ως προέδρου του Συμβουλίου Εξωτερικών Υποθέσεων. Αντιπρόσωπος της Επιτροπής προεδρεύει της επιτροπής σταθεροποίησης και σύνδεσης σύμφωνα με τον εσωτερικό κανονισμό της επιτροπής.
   3.   Η απόφαση δημοσίευσης των αποφάσεων του συμβουλίου σταθεροποίησης και σύνδεσης και της επιτροπής σταθεροποίησης και σύνδεσης στην Επίσημη Εφημερίδα της Ευρωπαϊκής Ένωσης λαμβάνεται για κάθε περίπτωση χωριστά από το Συμβούλιο ή την Επιτροπή, ανάλογα με τις σχετικές διατάξεις των Συνθηκών.
   Άρθρο 4
   Ο πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια για την κατάθεση, εξ ονόματος της Ευρωπαϊκής Ένωσης, της πράξης έγκρισης που προβλέπεται στο άρθρο 134 της συμφωνίας. Ο πρόεδρος της Επιτροπής καταθέτει την προαναφερθείσα πράξη έγκρισης εξ ονόματος της Ευρωπαϊκής Κοινότητας Ατομικής Ενέργειας.
   Άρθρο 5
   Η παρούσα απόφαση αρχίζει να ισχύει από την ημερομηνία της έκδοσής της.

      Λουξεμβούργο, 21 Απριλίου 2015.

            Για το Συμβούλιο

            Ο Πρόεδρος

         E. RINKĒVIČS

      Βρυξέλλες, 30 Απριλίου 2015.

            Για την Επιτροπή

            Ο Πρόεδρος

         J.-C. JUNCKER

      (1)  ΕΕ C 15 E της 21.1.2010, σ. 159.


title: 2011/587/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2011 , σχετικά με το κλείσιμο των λογαριασμών του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2009

text:
               27.9.2011

               EL

               Επίσημη Εφημερίδα της Ευρωπαϊκής Ένωσης

               L 250/185

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2011
   σχετικά με το κλείσιμο των λογαριασμών του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2009
   (2011/587/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2009,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2009, συνοδευόμενη από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),

               —

               έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου, της 27ης Ιουνίου 2002, σχετικά με τη σύσταση Ευρωπαϊκού Οργανισμού για την Ασφάλεια στη Θάλασσα (3), και ιδίως το άρθρο 19,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Μεταφορών και Τουρισμού (A7-0132/2011),

               1.

               εγκρίνει το κλείσιμο των λογαριασμών του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2009·

               2.

               αναθέτει στον πρόεδρό του να διαβιβάσει την παρούσα απόφαση στον εκτελεστικό διευθυντή του Ευρωπαϊκού Οργανισμού για την Ασφάλεια στη Θάλασσα, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Jerzy BUZEK

            Ο Γενικός Γραμματέας

         Klaus WELLE

      (1)  ΕΕ C 338 της 14.12.2010, σ. 52.

      (2)  ΕΕ L 248 της 16.9.2002, σ. 1.

      (3)  ΕΕ L 208 της 5.8.2002, σ. 1.

      (4)  ΕΕ L 357 της 31.12.2002, σ. 72.


               17.10.2017

               EL

               Επίσημη Εφημερίδα της Ευρωπαϊκής Ένωσης

               C 349/81

         P8_TA(2015)0356
   Αίτηση άρσης της ασυλίας του Béla Kovács
   Απόφαση του Ευρωπαϊκού Κοινοβουλίου της 14ης Οκτωβρίου 2015 σχετικά με την αίτηση άρσης της ασυλίας του Béla Kovács (2014/2044(IMM))
   (2017/C 349/13)

      Το Ευρωπαϊκό Κοινοβούλιο,

               —

               έχοντας υπόψη την αίτηση άρσης της ασυλίας του Béla Kovács, στο πλαίσιο έρευνας που διενεργεί το γραφείο ερευνών της Γενικής Εισαγγελίας της Ουγγαρίας, την οποία διεβίβασε στις 12 Μαΐου 2014 ο Γενικός Εισαγγελέας της Ουγγαρίας Péter Polt, και η οποία ανακοινώθηκε στην ολομέλεια στις 3 Ιουλίου 2014· έχοντας υπόψη τις από 16 Οκτωβρίου 2014 και 23 Μαρτίου 2015 επιστολές του Péter Polt με τις οποίες παρείχε συμπληρωματικές διευκρινίσεις καθώς και την ανταλλαγή απόψεων με τον Péter Polt κατά τη συνεδρίαση της Επιτροπής Νομικών Θεμάτων στις 14 Ιουλίου 2015,

               —

               έχοντας ακούσει τον Béla Kovács, σύμφωνα με το άρθρο 9 παράγραφος 5 του Κανονισμού του,

               —

               έχοντας υπόψη το άρθρο 9 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της πράξης της 20ής Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,

               —

               έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),

               —

               έχοντας υπόψη το άρθρο 4 παράγραφος 2 του Θεμελιώδους Νόμου της Ουγγαρίας, τα άρθρα 10 παράγραφος 2 και 12 παράγραφος 1 του Νόμου LVII του 2004 σχετικά με το καθεστώς των Ούγγρων βουλευτών του Ευρωπαϊκού Κοινοβουλίου, καθώς και το άρθρο 74 παράγραφοι 1 και 3 του Νόμου XXXVI του 2012 σχετικά με την Ουγγρική Εθνοσυνέλευση,

               —

               έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,

               —

               έχοντας υπόψη την έκθεση της Επιτροπής Νομικών Θεμάτων (A8-0291/2015),

               Α.

               λαμβάνοντας υπόψη ότι ο Γενικός Εισαγγελέας της Ουγγαρίας έχει ζητήσει την άρση της ασυλίας του βουλευτή του Ευρωπαϊκού Κοινοβουλίου Béla Kovács, προκειμένου να πραγματοποιηθεί, λόγω ύπαρξης βάσιμων υπονοιών, έρευνα για να διαπιστωθεί εάν θα του απαγγελθεί κατηγορία για το αδίκημα της κατασκοπείας εις βάρος των οργάνων της Ευρωπαϊκής Ένωσης, σύμφωνα με το άρθρο 261/Α του Νόμου C/2012 σχετικά με τον ουγγρικό Ποινικό Κώδικα· λαμβάνοντας υπόψη ότι, σύμφωνα με το άρθρο αυτό, όποιος ασκεί κατασκοπευτική δραστηριότητα υπέρ μιας χώρας που δεν ανήκει στην Ευρωπαϊκή Ένωση και η οποία στρέφεται κατά του Ευρωπαϊκού Κοινοβουλίου, της Ευρωπαϊκής Επιτροπής ή του Συμβουλίου της Ευρωπαϊκής Ένωσης, τιμωρείται σύμφωνα με το άρθρο 261· λαμβάνοντας υπόψη ότι, σύμφωνα με την παράγραφο 1 του άρθρου 261, όποιος ασκεί, υπέρ μιας αλλοδαπής δύναμης ή οργάνωσης, κατασκοπευτική δραστηριότητα η οποία στρέφεται κατά της Ουγγαρίας, είναι ένοχος διάπραξης κακουργήματος, το οποίο τιμωρείται με ποινή φυλάκισης δύο έως οκτώ ετών·

               Β.

               λαμβάνοντας υπόψη ότι, σύμφωνα με το άρθρο 9 του Πρωτοκόλλου περί Προνομίων και Ασυλιών της Ευρωπαϊκής Ένωσης, τα Μέλη του Ευρωπαϊκού Κοινοβουλίου πρέπει να απολαύουν εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·

               Γ.

               έχοντας υπόψη το άρθρο 4 παράγραφος 2 του Θεμελιώδους Νόμου της Ουγγαρίας, τα μέλη του Κοινοβουλίου απολαύουν ασυλίας λαμβάνοντας υπόψη ότι, σύμφωνα με το άρθρο 10 παράγραφος 2 του Νόμου LVII/2004 σχετικά με το καθεστώς των Ούγγρων βουλευτών του Ευρωπαϊκού Κοινοβουλίου, τα μέλη του Ευρωπαϊκού Κοινοβουλίου απολαύουν της ίδιας ασυλίας που παρέχεται στα μέλη του ουγγρικού κοινοβουλίου· λαμβάνοντας υπόψη ότι, σύμφωνα με το άρθρο 74 παράγραφος 1 του Νόμου XXXVI/2012 σχετικά με την Ουγγρική Εθνοσυνέλευση, ποινική δίωξη μπορεί να ασκηθεί ή να συνεχιστεί και αναγκαστικά μέτρα στο πλαίσιο της ποινικής δίωξης μπορούν να επιβληθούν εις βάρος ενός βουλευτή μόνο μετά από προηγούμενη έγκριση της Εθνοσυνέλευσης· λαμβάνοντας υπόψη ότι, σύμφωνα με το άρθρο 74 παράγραφος 3 του ιδίου νόμου, η αίτηση για την άρση της ασυλίας υποβάλλεται από τον Γενικό Εισαγγελέα προκειμένου να ξεκινήσει η έρευνα·

               Δ.

               λαμβάνοντας υπόψη ότι, στην υπόθεση Bf.I.2782/2002, το Ανώτατο Δικαστήριο της Ουγγαρίας απεφάνθη ότι η ασυλία ενός βουλευτή υπόκειται σε περιορισμό που συναρτάται με την άσκηση ποινικής δίωξης και δεν αφορά μέτρα που δεν ρυθμίζονται από τον Κώδικα Ποινικής Δικονομίας και που αποσκοπούν στην πρόληψη, τον εντοπισμό ή στην απόδειξη της διάπραξης ενός ποινικού αδικήματος·

               Ε.

               λαμβάνοντας υπόψη ότι, σύμφωνα με το άρθρο 261/A του Νόμου C/2012 για τον Ουγγρικό Ποινικό Κώδικα, το ποινικό αδίκημα, το οποίο πιθανολογείται ότι έχει διαπράξει ο Béla Kovács, είναι αξιόποινο από 1ης Ιανουαρίου 2014.

               ΣΤ.

               λαμβάνοντας υπόψη ότι, συνεπώς, η έρευνα και η απαγγελία κατηγορίας για την οποία ζητείται η άρση της ασυλίας αφορούν μόνο τα πραγματικά περιστατικά που έλαβαν χώρα μετά την 1η Ιανουαρίου 2014·

               Ζ.

               λαμβάνοντας υπόψη ότι, σύμφωνα με τη νομολογία του Ανωτάτου Δικαστηρίου της Ουγγαρίας, η συγκέντρωση αποδεικτικών στοιχείων, σύμφωνα με το Νόμο CXXV/1995 για τις υπηρεσίες εθνικής ασφάλειας, πριν από την ημερομηνία αυτή, ήταν νόμιμη και δεν απαιτείτο προς τούτο άρση της ασυλίας·

               Η.

               λαμβάνοντας υπόψη ότι την έρευνα διενεργεί το γραφείο ερευνών της Γενικής Εισαγγελίας· λαμβάνοντας υπόψη ότι, σύμφωνα με το άρθρο 29 παράγραφος 1 του Θεμελιώδους Νόμου της Ουγγαρίας, ο Γενικός Εισαγγελέας και η Εισαγγελία είναι ανεξάρτητα όργανα, ασκούν τα συνταγματικά τους καθήκοντα ανεξάρτητα και χωρίς να επηρεάζονται από τρίτους φορείς και ενεργούν σεβόμενα το τεκμήριο της αθωότητας·

               Θ.

               λαμβάνοντας υπόψη ότι για την άρση της ασυλίας του Béla Kovács θα πρέπει να εφαρμοστούν οι προϋποθέσεις του άρθρου 9 παράγραφος 6 του Κανονισμού·

               Ι.

               λαμβάνοντας υπόψη ότι, στην παρούσα υπόθεση, το Κοινοβούλιο δεν έχει ενδείξεις περί fumus persecutionis, δηλαδή αρκούντως σοβαρές και βάσιμες υπόνοιες ότι η άρση της βουλευτικής ασυλίας ζητείται σε συνάρτηση με μία διαδικασία που έχει κινηθεί με πρόθεση να παρεμποδιστεί η πολιτική δραστηριότητα του βουλευτή·

               1.

               αποφασίζει να άρει την βουλευτική ασυλία του Béla Kovács·

               2.

               αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις αρμόδιες αρχές της Ουγγαρίας και στον Béla Kovács.

      (1)  Απόφαση του Δικαστηρίου, της 12ης Μαΐου 1964, Wagner/Fohrmann και Krier 101/63, ECLI:EU:C:1964:28· απόφαση του Δικαστηρίου, της 10ης Ιουλίου 1986, Wybot/Faure και άλλων 149/85, ECLI:EU:C:1986:310· απόφαση του Δικαστηρίου, της 15ης Οκτωβρίου 2008, Mote/Parlement T-345/05, ECLI:EU:T:2008:440· απόφαση του Δικαστηρίου, της 21ης Οκτωβρίου 2008, Marra/De Gregorio και Clemente C-200/07 και C-201/07, ECLI:EU:C:2008:579· απόφαση του Δικαστηρίου, της 19ης Μαρτίου 2010, Gollnisch/Parlement T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello C-163/10, ECLI: EU:C:2011:543· απόφαση του Δικαστηρίου, της 17ης Ιανουαρίου 2013, Gollnisch/Parlement, T-346/11 και T-347/11, ECLI:EU:T:2013:23


Απόφαση του Συμβουλίου περί δημιουργίας μιας ομάδος τεχνικής βοηθείας


title: Απόφαση (EE) 2016/1707 του Συμβουλίου, της 20ής Σεπτεμβρίου 2016, για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Eesti Pank

text:
               23.9.2016

               EL

               Επίσημη Εφημερίδα της Ευρωπαϊκής Ένωσης

               L 257/13

         ΑΠΌΦΑΣΗ (EE) 2016/1707 ΤΟΥ ΣΥΜΒΟΥΛΊΟΥ
   της 20ής Σεπτεμβρίου 2016
   για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Eesti Pank
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη το πρωτόκολλο αριθ. 4 για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 27 παράγραφος 1,
   Έχοντας υπόψη τη σύσταση της Ευρωπαϊκής Κεντρικής Τράπεζας της 14ης Ιουλίου 2016 προς το Συμβούλιο της Ευρωπαϊκής Ένωσης όσον αφορά τον εξωτερικό ελεγκτή της Eesti Pank (ΕΚΤ/2016/20) (1),
   Εκτιμώντας τα ακόλουθα:

               (1)

               Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών που έχουν ως νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο.

               (2)

               Η θητεία των εξωτερικών ελεγκτών της Eesti Pank έληξε μετά τον έλεγχο για το οικονομικό έτος 2015. Είναι επομένως αναγκαίο να διοριστούν εξωτερικοί ελεγκτές από το οικονομικό έτος 2016.

               (3)

               Η Eesti Pank επέλεξε την εταιρεία KPMG Baltics OÜ ως εξωτερικό της ελεγκτή για τα οικονομικά έτη 2016 έως 2020.

               (4)

               Το διοικητικό συμβούλιο της ΕΚΤ συνέστησε τον διορισμό των KPMG Baltics OÜ ως εξωτερικών ελεγκτών της Eesti Pank για τα οικονομικά έτη 2016 έως 2020.

               (5)

               Κατόπιν συστάσεως του διοικητικού συμβουλίου της ΕΚΤ, η απόφαση 1999/70/ΕΚ του Συμβουλίου (2) θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 1 της απόφασης 1999/70/ΕΚ η παράγραφος 17 αντικαθίσταται από το ακόλουθο κείμενο:

      «17.   Οι KPMG Baltics OÜ διορίζονται εξωτερικοί ελεγκτές της Eesti Pank για τα οικονομικά έτη 2016 έως 2020.».

   Άρθρο 2
   Η παρούσα απόφαση παράγει αποτελέσματα από την ημερομηνία της κοινοποίησής της.
   Άρθρο 3
   Η παρούσα απόφαση απευθύνεται στην ΕΚΤ.

      Βρυξέλλες, 20 Σεπτεμβρίου 2016.

            Για το Συμβούλιο

            Ο Πρόεδρος

         I. KORČOK

      (1)  ΕΕ C 266 της 22.7.2016, σ. 1.

      (2)  Απόφαση 1999/70/ΕΚ του Συμβουλίου, της 25ης Ιανουαρίου 1999, σχετικά με τους εξωτερικούς ελεγκτές των εθνικών κεντρικών τραπεζών (ΕΕ L 22 της 29.1.1999, σ. 69).


Avis juridique important

|

32000D0459

2000/459/ΕΚ, ΕΚΑΧ, Ευρατόμ: Απόφαση του Ευρωπαϊκού Κοινοβουλίου, του Συμβουλίου, της Επιτροπής, του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής και της Επιτροπής των Περιφερειών, της 20ής Ιουλίου 2000, σχετικά με την οργάνωση και τη λειτουργία της Υπηρεσίας Επισήμων Εκδόσεων των Ευρωπαϊκών Κοινοτήτων

Επίσημη Εφημερίδα αριθ. L 183 της 22/07/2000 σ. 0012 - 0015

Απόφαση του Ευρωπαϊκού Κοινοβουλίου, του Συμβουλίου, της Επιτροπής, του Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής και της Επιτροπής των Περιφερειώντης 20ής Ιουλίου 2000σχετικά με την οργάνωση και τη λειτουργία της Υπηρεσίας Επισήμων Εκδόσεων των Ευρωπαϊκών Κοινοτήτων(2000/459/ΕΚ, ΕΚΑΧ, Ευρατόμ)ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Η ΕΠΙΤΡΟΠΗ,ΤΟ ΔΙΚΑΣΤΗΡΙΟ,ΤΟ ΕΛΕΓΚΤΙΚΟ ΣΥΝΕΔΡΙΟ,Η ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ,Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,Έχοντας υπόψη:τη συνθήκη για την Ευρωπαϊκή Ένωση,τη συνθήκη για την ίδρυση της Ευρωπαϊκής Κοινότητας,τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,τη συνθήκη για την ίδρυση της Ευρωπαϊκής Κοινότητας Ατομικής Ενέργειας,Εκτιμώντας τα ακόλουθα:(1) Το άρθρο 8 της απόφασης των αντιπροσώπων των κυβερνήσεων των κρατών μελών, της 8ης Απριλίου 1965, περί της προσωρινής εγκαταστάσεως ορισμένων οργάνων και ορισμένων υπηρεσιών των Κοινοτήτων(1), προέβλεπε την εγκατάσταση της Υπηρεσίας Επισήμων Εκδόσεων των Ευρωπαϊκών Κοινοτήτων (στο εξής "η Υπηρεσία") στο Λουξεμβούργο. Η σχετική διάταξη ετέθη σε εφαρμογή με την απόφαση 69/13/Ευρατόμ, ΕΚΑΧ, ΕΟΚ(2), όπως τροποποιήθηκε από την απόφαση 80/443/ΕΟΚ, Ευρατόμ, ΕΚΑΧ(3).(2) Ο δημοσιονομικός κανονισμός της 21ης Δεκεμβρίου 1977, ο οποίος εφαρμόζεται στον γενικό προϋπολογισμό των Ευρωπαϊκών Κοινοτήτων(4), όπως τροποποιήθηκε τελευταία από τον κανονισμό (ΕΚ, ΕΚΑΧ, Ευρατόμ) αριθ. 2779/98 του Συμβουλίου(5), περιλαμβάνει ιδιαίτερες διατάξεις για τη λειτουργία της Υπηρεσίας.(3) Είναι αναγκαία η αναπροσαρμογή του κανονιστικού πλαισίου της Υπηρεσίας, για να ληφθεί υπόψη η εξέλιξη των πρακτικών που ακολουθούνται κατά την άσκηση των αρμοδιοτήτων που έχουν μεταβιβασθεί στην αρμόδια για τους διορισμούς αρχή.(4) Ο τομέας των εκδόσεων γνώρισε σημαντικές τεχνολογικές προόδους, οι οποίοι ενδείκνυται να ληφθούν υπόψη για τη λειτουργία της Υπηρεσίας.(5) Η απόφαση 69/13/Ευρατόμ, ΕΚΑΧ, ΕΟΚ έχει τροποποιηθεί σε ουσιαστικό βαθμό. Με την ευκαιρία των νέων τροποποιήσεων, και με μέλημα τη σαφήνεια, ενδείκνυται να επαναδιατυπωθεί η εν λόγω απόφαση,ΑΠΟΦΑΣΙΖΟΥΝ:Άρθρο 1Η Υπηρεσία Επισήμων Εκδόσεων των Ευρωπαϊκών Κοινοτήτων (στο εξής "η Υπηρεσία") έχει ως αντικείμενο εργασίας την εξασφάλιση, υπό τους καλύτερους δυνατούς τεχνικούς και οικονομικούς όρους και υπό την ευθύνη των θεσμικών οργάνων των Ευρωπαϊκών Κοινοτήτων, της έκδοσης των δημοσιεύσεων αυτών των οργάνων και των υπηρεσιών τους.Άρθρο 2Για τους σκοπούς της παρούσας απόφασης νοούνται:1. ως "έκδοση", η παραγωγή και διάθεση των δημοσιεύσεων, υπό όλες τις μορφές και παρουσιάσεις και με όλες τις μεθόδους, σημερινές και μελλοντικές·2. ως "θεσμικά όργανα", το Ευρωπαϊκό Κοινοβούλιο, το Συμβούλιο, η Επιτροπή, το Δικαστήριο, το Ελεγκτικό Συνέδριο, η Οικονομική και Κοινωνική Επιτροπή και η Επιτροπή των Περιφερειών·3. ως "επικουρικά όργανα και οργανισμοί", τα όργανα και οι οργανισμοί που έχουν ιδρυθεί από τις συνθήκες ή βάσει αυτών.Άρθρο 31. Η Υπηρεσία εκτελεί, η ίδια ή μέσω επιχειρήσεων, τα ακόλουθα καθήκοντα:α) την έκδοση της Επίσημης Εφημερίδας των Ευρωπαϊκών Κοινοτήτων (στο εξής "η Επίσημη Εφημερίδα")·β) την έκδοση των λοιπών δημοσιεύσεων των θεσμικών οργάνων των Ευρωπαϊκών Κοινοτήτων και των υπηρεσιών τους, με την επιφύλαξη, των διατάξεων των παραγράφων 2 και 3·γ) τη αιτήσει τους, την έκδοση δημοσιεύσεων προερχόμενων από τα επικουρικά όργανα και οργανισμούς.2. Τα έγγραφα για εσωτερική χρήση μπορούν να παράγονται και να διατίθενται από κάθε επιμέρους θεσμικό όργανο.3. Τα θεσμικά και επικουρικά όργανα και οργανισμοί μπορούν, σε εξαιρετικές περιπτώσεις, να προβαίνουν στην έκδοση δημοσιεύσεων χωρίς τη μεσολάβηση της Υπηρεσίας, όταν η μεσολάβηση αυτής συνεπάγεται αισθητή αύξηση των οικονομικών επιβαρύνσεων ή όταν, για τεχνικούς λόγους, η Υπηρεσία δεν είναι σε θέση να ανταποκριθεί στον επείγοντα χαρακτήρα που είναι δυνατόν να λάβει η παραγωγή και διάθεση μιας δημοσίευσης εντός βραχύτατων προθεσμιών. Σχετικά ενημερώνουν αμελλητί τη διοικούσα επιτροπή.4. Στην εκτέλεση των καθηκόντων της Υπηρεσίας περιλαμβάνονται ιδίως οι ακόλουθες εργασίες:α) συγκέντρωση των προς έκδοση εγγράφων·β) προετοιμασία και επαλήθευση των κειμένων και λοιπών στοιχείων, με τήρηση των οδηγιών που λαμβάνονται από τα θεσμικά και επικουρικά όργανα και οργανισμούς·γ) σύναψη συμβάσεων με τους προμηθευτές·δ) εκτύπωση των εκδόσεων με επείγοντα χαρακτήρα ή μικρό αριθμό αντιτύπων·ε) επίβλεψη της εκτέλεσης των εργασιών·στ) έλεγχος της ποιότητας·ζ) οικονομική παρακολούθηση των συμβάσεων που συνάπτονται με τους προμηθευτές·η) ποιοτική και ποσοτική παραλαβή των εργασιών·θ) λογιστικός έλεγχος, μαζί με σύνταξη του εντάλματος πληρωμής και την έκδοση βεβαίωσης σύμφωνα με το δημοσιονομικό κανονισμό·ι) σύνταξη καταλόγων των δημοσιεύσεων και αρχειοθέτηση αυτών·ια) διαχείριση των πωλήσεων·ιβ) διάθεση των δημοσιεύσεων.Εξάλλου, η Υπηρεσία παρέχει στα θεσμικά και επικουρικά όργανα και οργανισμούς όλες τις τεχνικές, οικονομικές και εμπορικές πληροφορίες που είναι χρήσιμες για την εκπόνηση των εκδοτικών σχεδίων τους και τα συνδράμει στην εκπόνηση των συμβάσεων-πλαισίων.5. Η απόφαση δημοσίευσης υπάγεται στην αποκλειστική αρμοδιότητα των επιμέρους θεσμικών και επικουρικών οργάνων και οργανισμών.Άρθρο 41. Ιδρύεται διοικούσα επιτροπή της Υπηρεσίας. Κάθε θεσμικό όργανο διαθέτει ψήφο στην επιτροπή αυτή.2. Η διοικούσα επιτροπή συνέρχεται με πρωτοβουλία του προέδρου της ή μετά από σχετικό αίτημα ενός θεσμικού οργάνου, και τούτο τουλάχιστον ανά εξάμηνο.3. Οι αποφάσεις της διοικούσας επιτροπής λαμβάνονται με απλή πλειοψηφία, εκτός εάν ισχύουν αντίθετες διατάξεις. Ωστόσο, και με την επιφύλαξη των διατάξεων του άρθρου 3 παράγραφος 5, όταν η διοικούσα επιτροπή καλείται να λάβει ιδιαίτερη απόφαση για τη δημοσίευση κειμένου ενός συγκεκριμένου θεσμικού οργάνου, η προαναφερόμενη πλειοψηφία πρέπει να συμπεριλαμβάνει την ψήφο του ενδιαφερόμενου οργάνου.Άρθρο 51. Η οικούσα επιτροπή ασκεί, προς το κοινό συμφέρον των θεσμικών και επικουρικών οργάνων και οργανισμών, τα ακόλουθα καθήκοντα:α) καθορίζει, ομόφωνα, τους κανόνες λειτουργίας της Υπηρεσίας·β) καθορίζει, ομόφωνα, τις κατευθυντήριες γραμμές της γενικής πολιτικής πωλήσεων και δωρεάν διάθεσης·γ) απευθύνει προς τα θεσμικά και επικουρικά όργανα και οργανισμούς κάθε υπόδειξη ικανή να διευκολύνει την εύρυθμη λειτουργία της Υπηρεσίας·δ) στο πλαίσιο της διαδικασίας του προϋπολογισμού, και βάσει σχεδίου συντασσόμενου από τον δευθυντή της Υπηρεσίας, καταρτίζει κατάσταση προβλεπομένων εσόδων και δαπανών της Υπηρεσίας, την οποία διαβιβάζει προς την Επιτροπή με σκοπό την κατάρτιση της κατάστασης προβλεπομένων εσόδων και δαπανών της Επιτροπής. Στο ίδιο πλαίσιο, προτείνει στην Επιτροπή τις αναπροσαρμογές που κρίνει ότι πρέπει να επέλθουν στην κατάσταση προσωπικού της Υπηρεσίας·ε) καθορίζει τη φύση και το τιμολόγιο των πρόσθετων εργασιών που η Υπηρεσία μπορεί να εκτελεί για λογαριασμό των θεσμικών και επικουρικών οργάνων και οργανισμών·στ) καθορίζει τη φύση των εργασιών που η Υπηρεσία μπορεί να εκτελεί μέσω υπεργοληπτών·ζ) Βάσει σχεδίου εκπονούμενου από τον διευθυντή, συντάσσει ετήσια έκθεση διαχείρισης, η οποία, μέσω της αναλυτικής λογιστικής, αναφέρεται ιδίως σε όλες τις θέσεις των δαπανών και των εσόδων που αφορούν τις εργασίες που εκτελούνται και τις υπηρεσίες που παρέχονται από την Υπηρεσία. Πριν από την 1η Μαΐου κάθε έτους, διαβιβάζει στα θεσμικά όργανα την έκθεση που αναφέρεται στο προηγηθέν οικονομικό έτος·η) συμμετέχει στο διορισμό ορισμένων υπαλλήλων, υπό τους όρους που καθορίζονται στο άρθρο 6.2. Όσον αφορά την Επίσημη Εφημερίδα, η διοικούσα Επιτροπή ασκεί ιδίως τις ακόλουθες αρμοδιότητες:α) ζητεί από τις αρμόδιες υπηρεσίες κάθε θεσμικού οργάνου τη λήψη των αποφάσεων αρχής, οι οποίες εφαρμόζονται από κοινού από τα θεσμικά όργανα που χρησιμοποιούν την Επίσημη Εφημερίδα, και μεριμνά για την εκτέλεση των αποφάσεων που εκδίδονται·β) διατυπώνει όλες τις προτάσεις βελτίωσης της δομής και της παρουσίασης της Επίσημης Εφημερίδας·γ) διατυπώνει προτάσεις προς τα θεσμικά όργανα σχετικά με την εναρμόνιση της παρουσίασης των προς δημοσίευση κειμένων·δ) εξετάζει τις δυσκολίες που ανακύπτουν κατά τις τρέχουσες εργασίες έκδοσης της Επίσημης Εφημερίδας και διατυπώνει, στους κόλπους της Υπηρεσίας, τις οδηγίες και, προς τα θεσμικά όργανα, τις συστάσεις που είναι αναγκαίες για την υπέρβασή τους·ε) αποφασίζει, με ομοφωνία, εάν και με ποιους τρόπους δημοσιεύσεις που δεν προέρχονται από τα θεσμικά όργανα μπορούν να πραγματοποιηθούν μέσω της Επίσημης Εφημερίδας. Ωστόσο, η διάταξη αυτή δεν ισχύει για τις δημοσιεύσεις που πραγματοποιούνται σύμφωνα με τις διατάξεις του κοινοτικού δικαίου·στ) σύμφωνα με το άρθρο 133 του δημοσιονομικού κανονισμού, μπορεί να ζητήσει από την Επιτροπή να ανοίξει τραπεζικό λογαριασμό με σκοπό τη διαχείριση των κεφαλαίων κίνησης για τη χρηματοδότηση των εργασιών που ανατίθενται σε προμηθευτές και είναι αναγκαίες για την έκδοση της Επίσημης Εφημερίδας.3. Η διοικούσα επιτροπή εκδίδει, με ομοφωνία, τον εσωτερικό κανονισμό της, αφού τον υποβάλει προς έγκριση στα θεσμικά όργανα. Εκλέγει δε ένα από τα μέλη της ως πρόεδρο.Άρθρο 61. Οι αρμοδιότητες της αρμόδιας για τους διορισμούς αρχής ασκούνται από την Επιτροπή όσον αφορά τους μόνιμους υπαλλήλους και το λοιπό προσωπικό των βαθμών Α 1, Α 2, Α 3 και LA 3, υπό τους όρους που εκτίθενται κατωτέρω.Η Επιτροπή προβαίνει στον διορισμό των μονίμων υπαλλήλων των βαθμών Α 1, Α 2, Α 3 και LA 3 μόνο αφού λάβει τη σύμφωνη γνώμη της διοικούσας επιτροπής. Για τους βαθμούς Α 1 και Α 2, η γνώμη αυτή διατυπώνεται ομόφωνα.Η διοικούσα επιτροπή συμμετέχει εκ του σύνεγγυς στις διαδικασίες που, εφόσον συντρέχει περίπτωση, πρέπει να ακολουθούνται πριν από το διορισμό των μονίμων και λοιπών υπαλλήλων των βαθμών Α 1, Α 2, Α 3 και LA 3, ιδίως δε στη σύνταξη των προκηρύξεων των κενών θέσεων, στην εξέταση των υποψηφιοτήτων και στη συγκρότηση των επιτροπών κρίσης των διαγωνισμών.2. Οι αρμοδιότητες της αρμόδιας για τους διορισμούς αρχής ασκούνται από την Επιτροπή όσον αφορά τους μόνιμους υπαλλήλους και το λοιπό προσωπικό που δεν εμπίπτουν στην παράγραφο 1. Μπορεί δε να μεταβιβάζει τις αρμοδιότητες αυτές διευθυντή της Υπηρεσίας.Η Επιτροπή ή ο διευθυντής της Υπηρεσίας, εφόσον του έχει μεταβιβασθεί η αρμοδιότητα διορισμού, ενημερώνουν τη διοικούσα επιτροπή για τους διορισμούς, για την υπογραφή των συμβάσεων, για τις προαγωγές και για την κίνηση των πειθαρχικών διαδικασιών που αφορούν τους μονίμους και λοιπούς υπαλλήλους που δεν εμπίπτουν στην παράγραφο 1. Εάν η Επιτροπή δεν έχει μεταβιβάσει στον διευθυντή της Υπηρεσίας την αρμοδιότητα διορισμού όσον αφορά τους ίδιους ως ανω υπαλλήλους, οι ως άνω διαδικασίες διεκπεραιώνονται από την Επιτροπή βάσει προτάσεων του διευθυντή.3. Οι διοικητικές διαδικασίες που αφορούν τις πράξεις που αναφέρονται στις παραγράφους 1 και 2 καθώς και την τρέχουσα διαχείριση του προσωπικού, ιδίως σε ζητήματα συνταξιοδότησης, ιατροφαρμακευτικής περίθαλψης, εργατικών ατυχημάτων, μισθοδοσίας και αδειών, διεκπεραιώνονται υπό τους ίδιους όρους που ισχύουν για το προσωπικό της Επιτροπής που υπηρετεί στο Λουξεμβούργο.4. Η ύπαρξη κενών θέσεων στους κόλπους της Υπηρεσίας γνωστοποιείται σε εύθετο χρόνο στους υπαλλήλους όλων των θεσμικών οργάνων της Κοινότητας.Άρθρο 71. Οι πιστώσεις της Υπηρεσίας, των οποίων το συνολικό ποσό εγγράφεται σε ιδιαίτερη γραμμή του προϋπολογισμού εντός του τμήματος που αφορά την Επιτροπή, εμφαίνονται λεπτομερώς σε παράρτημα του τμήματος αυτού.Το παράρτημα αυτό έχει τη μορφή κατάστασης εσόδων και δαπανών, με την ίδια υποδιαίρεση που ακολουθούν τα τμήματα του προϋπολογισμού.2. Οι θέσεις εργασίας που αντιστοιχούν στην Υπηρεσία απαριθμούνται σε παράρτημα του πίνακα με το προσωπικό της Επιτροπής.3. Κάθε θεσμικό και επικουρικό όργανο ή οργανισμός παραμένει ο διατάκτης των πιστώσεων που αναφέρονται στις "δαπάνες δημοσίευσης" του προϋπολογισμού του. Τα έξοδα που γεννώνται από τη δωρεάν διάθεση των δημοσιεύσεων επιβαρύνουν το εκάστοτε θεσμικό ή επικουρικό όργανο ή οργανισμό. Η διοικούσα επιτροπή καθορίζει τους τρόπους λογιστικής συνεργασίας μεταξύ της Υπηρεσίας και των θεσμικών και επικουρικών οργάνων και οργανισμών.4. Οι υπηρεσίες που παρέχονται από την Υπηρεσία έναντι αμοιβής αποτελούν το αντικείμενο τιμολόγησης υπό τους όρους που καθορίζονται από τη διοικούσα επιτροπή. Κατά το κλείσιμο ενός οικονομικού έτους, η διοικούσα επιτροπή ενημερώνει την αρμόδια για τον προϋπολογισμό αρχή για την κατανομή των ποσών που εισπράττονται ως άνω εντός των ορίων του παραρτήματος της γραμμής του προϋπολογισμού.5. Η Υπηρεσία τηρεί χωριστή λογιστική για τις πωλήσεις της Επίσημης Εφημερίδας και των δημοσιεύσεων. Μετά το κλείσιμο του οικονομικού έτους, τα καθαρά έσοδα των πωλήσεων καταβάλλονται στα θεσμικά και επικουρικά όργανα και οργανισμούς.Ως καθαρά έσοδα από τις πωλήσεις νοείται το άθροισμα των ποσών των τιμολογίων μείον τα έξοδα διαχείρισης, είσπραξης και τραπεζικών συναλλαγών.Άρθρο 8Ο διευθυντής της Υπηρεσίας είναι υπεύθυνος, υπό την αρχή της διοικούσας επιτροπής και εντός των ορίων των αρμοδιοτήτων αυτής, για την καλή λειτουργία της Υπηρεσίας. Φροντίζει για τη γραμματειακή υποστήριξη της διοικούσας επιτροπής, αποδίδει σ' αυτή λογαριασμό για την εκτέλεση των καθηκόντων του και παρουσιάζει προτάσεις για την καλή λειτουργία της Υπηρεσίας. Διαθέτει το ιεραρχικό προβάδισμα έναντι του προσωπικού της Υπηρεσίας. Σε περίπτωση απουσίας ή κωλύματος του διευθυντή, και κατά παρέκκλιση από τους κανόνες αναπλήρωσης, τα καθήκοντά του τα ασκεί υπάλληλος της Υπηρεσίας υποδεικνυόμενος από τη διοικούσα επιτροπή.Άρθρο 9Η απόφαση 69/13/Ευρατόμ, ΕΚΑΧ, ΕΟΚ καταργείται.Οι παραπομπές στην καταργούμενη απόφαση νοούνται ως παραπομπές στην παρούσα.Βρυξέλλες και Λουξεμβούργο, 20 Ιουλίου 2000.Για το Ευρωπαϊκό ΚοινοβούλιοΗ ΠρόεδροςN. FontaineΓια το ΣυμβούλιοΟ ΠρόεδροςF. PARLYΓια την ΕπιτροπήΟ ΠρόεδροςR. ProdiΓια το ΔικαστήριοΟ ΠρόεδροςG. C. Rodríguez IglesiasΓια το Ελεγκτικό ΣυνέδριοΟ ΠρόεδροςJ. O. KarlssonΓια την Οικονομική και Κοινωνική ΕπιτροπήΗ ΠρόεδροςB. Rangoni MachiavelliΓια την Επιτροπή των ΠεριφερειώνΟ ΠρόεδροςJ. Chabert(1) ΕΕ 152 της 13.7.1967, σ. 18.(2) ΕΕ L 13 της 18.1.1969, σ. 19.(3) ΕΕ L 107 της 25.4.1980, σ. 44.(4) ΕΕ L 356 της 31.12.1977, σ. 1.(5) ΕΕ L 347 της 23.12.1998, σ. 3.